qundao/data-zh-poetry huggingface dataset:
是日遂游琼岛趯台诸胜即景杂咏八首·其四
作者：弘历
朝代：清
体裁：七言绝句

蕉园迤逦命轻舆，冰不胜床舟碍诸。未肯湖心事椎凿，多人劳作每廑予。
是日陜甘总督勒尔谨复报望雨
作者：弘历
朝代：清
体裁：七言绝句

方欣晋省沾膏渥，即悉甘郊望泽迟。展转一心何所托，大都慰不抵愁思。
是日雨再叠前韵
作者：弘历
朝代：清
体裁：五言律诗

双星示灵佑，佳兆果无迟。云势乍吞吐，山形远蔽亏。落来急□骤，洗去酷歊吹。既渥愿即霁，夕林朗照随。
是日雨足率题
作者：弘历
朝代：清
体裁：七言绝句

恰欣春闰偏愁雨，雨足翻怜春已辞。应是东皇具神解，不教人太占便宜。
昼漏
作者：弘历
朝代：清
体裁：七言绝句

昼漏丁丁晨复暮，轻云易散长空素。寤寐那关春永叹，三春例向愁中度。
昼漏
作者：弘历
朝代：清
体裁：七言绝句

昼漏丁东朝复暮，驹过隙里百年度。陶公运甓惜分阴，心乎爱矣增予慕。
昼短夜长
作者：弘历
朝代：清
体裁：古风

昼短夜长，秉烛夜游。昼长夜短，良夜如流。夜游花似雾中看，如流良夜难成眠。我欲易春日为夏日，使坐花而飞觞者，皆尽兴以交欢。更欲易夏夜为冬夜，使隐几而梦蝶者，乃不苦于仆缘。知不可乎骤得，徒寤寐以永叹。吁嗟乎得必有失，智不如愚。倏忽凿而混沌死，天地有憾何时无。
显佑宫三首·其一
作者：弘历
朝代：清
体裁：七言绝句

百年琳观胜朝遗，丹雘重新焕柍楣。有举何妨遵不废，瓣香庆落迓春祺。
显佑宫三首·其三
作者：弘历
朝代：清
体裁：七言绝句

武当送岂效前明，壬癸龟蛇语或诚。但使佑民即宜敬，禋宗奚必致深评。
显佑宫三首·其二
作者：弘历
朝代：清
体裁：七言绝句

崇构枚枚豁且庨，迎门古月在梅梢。清霄香雪云间泛，入藉依稀林与茅。
显佑宫叠旧作韵
作者：弘历
朝代：清
体裁：五言排律

重至兴王里，言瞻显佑宫。呵灵金阙肃，拾级玉阶崇。追念当开创，惟钦礼昊穹。握符承帝佑，基命建神功。万宇拱皇极，千秋镇大东。继绳滋励志，对越益虔衷。何有扬光烈，惟应仰骏鸿。皞熙犹未致，怵惕每惭躬。
显通寺
作者：弘历
朝代：清
体裁：五言律诗

雪霁翠微峰，蒸为紫雾浓。精蓝游历历，楼阁见重重。静悟庭前柏，閒听云外钟。徒闻十二院，谁复辨遗踪。
显通寺三依皇祖元韵
作者：弘历
朝代：清
体裁：五言律诗

轻舆陟巘重，寺据翠微峰。白马负经际，碧山最古踪。仙花向春馥，慧树布阴浓。行馆近非远，时闻云外钟。
显通寺再依皇祖元韵
作者：弘历
朝代：清
体裁：五言律诗

精蓝瞻礼重，灵鹫倚巍峰。汉代兴初地，历朝振旧踪。天花霏座郁，慧树布庭浓。驯鸽纷来集，应闻声讲钟。
显通寺即事
作者：弘历
朝代：清
体裁：七言律诗

有侐精蓝灵鹫前，大孚犹忆永平年。域中佛法最初地，院外春光二月天。回禄似观成坏相，维新仍列象龙筵。阇黎冀施教先施，不戒当勤种福田。
显通寺四依皇祖元韵
作者：弘历
朝代：清
体裁：五言律诗

有暇命舆重，招提非迥峰。既因寻佛迹，亦在仰尧踪。境以通而显，云如淡且浓。忽成片时坐，行漏屡鸣钟。
显通寺恭依皇祖元韵
作者：弘历
朝代：清

窣堵入云重，高盘灵鹫峰。无先梵网域，最古化人踪。岚影交窗翠，松阴入座浓。归舆凹外转，犹听隔林钟。
晏坐
作者：弘历
朝代：清
体裁：七言绝句

处士小年真放达，朝臣退食亦委蛇。今朝事简休閒早，晏坐于心稍自怡。
晏城
作者：弘历
朝代：清
体裁：七言绝句

彰君赐固服桓子，执彼鞭犹慕史迁。羸马敝车一时耳，晏城千古属斯贤。
晏眠
作者：弘历
朝代：清
体裁：古风

晏眠人谓乐，晏眠我谓苦。岂其性异人，听我陈覼缕。寐赖神之全，年老神短阻。是以寐弗长，每每醒四鼓。设如即求衣，东方刺应睹。侍御实亦劳，彼非人子否。无奈揽衾眠，其晏翻为楚。消烦或句成，欹枕仍延伫。质明乃夙兴，斯苦向谁语。问不早朝人，其乐诚何取。
晒盐场
作者：弘历
朝代：清
体裁：七言律诗

釜海曾无薪爨劳，引潮晒日鬻盆牢。勤劬事业营千灶，次第工夫藉五壕。大异浙东更淮北，亦宽背负及肩挑。筹惟商与民胥便，别悉情形在此遭。
晓
作者：弘历
朝代：清
体裁：古风

一夜问云容，时浓时复淡。晓霭犹恋峰，旭升散以暂。麦穗灌浆候，渥润资饱餍。农况素所谙，于泽贪无厌。既惜既以怦，优霈殷颙念。然此尚可待，河北荐饥痁。佳音犹未至，是用深愁兼。
晓
作者：弘历
朝代：清
体裁：古风

东方欲生明，檐间瓦雀喧。披衣问章奏，晏起古戒敦。晓日升沧凉，须臾渐温暾。高峰馀积素，阳阿融湿原。田盘对雪霁，始遇难具论。所喜在青郊，弗虞伤麦根。
晓
作者：弘历
朝代：清
体裁：古风

五更觉衾寒，窗影犹未明。假寐复醒来，庭树禽送声。昒昕旋大朗，东山朱鸟腾。晨岚落峭凉，棉衣浑恰胜。阁本间两朝，限于置邮程。敕几则无间，况有日奏呈。虽云偃军旅，方将筹牧耕。问政敢懈心，协时弥廑情。
晓
作者：弘历
朝代：清
体裁：古风

冬夜虽正长，山高易为晓。远寺发曙钟，隔嶂声犹杳。披衣敕万几，敢以游怀扰。圣狂岂绝殊，惟念罔克肇。申命一二臣，慎称政务少。
晓
作者：弘历
朝代：清
体裁：五言律诗

冬夜难为晓，山中晓益迟。鸡鸣谷响答，月落树阴移。秉烛观书罢，临轩问政时。独思夙兴者，毋乃太奔疲。
晓
作者：弘历
朝代：清
体裁：古风

千林宿雨收，万巘曙烟泮。谷风送晓寒，旭影锤峰灿。袷衣尚觉凉，昨热避如幻。无定中之定，塞外秋恒见。傅宣问军章，可曾递䮉传。
晓
作者：弘历
朝代：清
体裁：古风

古寺罢疏钟，山斋噪野鸟。披衣倚閒楹，昒昕渐已晓。静验夜气清，梏戒昼物扰。明澄千嶂开，沧凉一轮皛。忘机引谧思，即境契幽抱。
晓
作者：弘历
朝代：清
体裁：古风

夜气本来清，山居清更敞。宁静适一已，澹荡呈万象。西峰受最先，东阳照尤朗。悟境藉有资，会理真无爽。子舆岂欺我，诸凡贵涵养。
晓
作者：弘历
朝代：清
体裁：古风

夜短昼长时，夏山忽易晓。绪云散作丝，尚恋高峰绕。雨势霈未成，旦气清犹好。继沾斯益佳，芒种待穗饱。惟此祈年心，展转萦怀抱。
晓
作者：弘历
朝代：清
体裁：古风

夜窗渐生明，昒爽天将晓。披衣问军邮，庭松醒宿鸟。峰形与天光，才觉分黍秒。旦气本来清，清似山中少。操存验性情，涵养味理道。
晓
作者：弘历
朝代：清
体裁：古风

夜雨方始收，晓云犹未泮。林枝馀坠露，泉气清平旦。滃然复霭然，乍合还乍判。禽声既朗净，花色犹明粲。昨朝阁本至，庶绩率批断。胜地值兹暇，得未曾有观。
晓
作者：弘历
朝代：清
体裁：古风

宿雨既已收，山云亦云泮。烟容轻恋林，泉声纷落涧。披衣问报章，晓气清平旦。齐风几以敕，孟语理堪玩。泉明云夕佳，非全乃得半。
晓
作者：弘历
朝代：清
体裁：五言律诗

山云晓未收，岚气飒如秋。听瀑青犹隐，寻峰翠欲浮。露沾朝卉馥，霭羃夏林稠。视政临勤政，民艰慎体求。
晓
作者：弘历
朝代：清
体裁：古风

山寺天鸡声，似自云中坠。昒昕日未上，千岩渐光霁。春烟起虚谷，升傍高峰际。漠漠难为名，淰淰雅称意。而我披襟坐，便问有何事。安得无事人，于斯观旦气。
晓
作者：弘历
朝代：清
体裁：古风

山馆宜高眠，万籁都臻静。何必警铜签，神清易为醒。已闻啼晓禽，渐觉朗窗影。披衣问奏章，宁可懈屡省。
晓
作者：弘历
朝代：清
体裁：古风

山鸟噪瓦檐，却识山将晓。宁藉自鸣钟，偷天炫人巧。吾已觉眠晏，内侍谓起早。停跸复无事，何不睡以饱。去去非汝知，吾有吾之道。
晓
作者：弘历
朝代：清
体裁：古风

庭柯禽噪声，冬山亦已晓。岚光悦须眉，旦气清怀抱。纸窗明更暄，东岭腾朱鸟。信可观希夷，且迟穷窈窱。阁章适递来，擘画晰理道。
晓
作者：弘历
朝代：清
体裁：古风

彻夜六霙飞，诘晓犹未止。瀌瀌势配藜，万峰藏岌嶬。与雪有素约，所遇无不喜。兹为小踟蹰，恐误新耕起。继思今春寒，麦芽纽土里。弗致冻伤之，润泽实同耳。一慰一虑间，究以晴为美。
晓
作者：弘历
朝代：清
体裁：五言律诗

旅人不让晓，客路为乘凉。埒露犹含润，林暾渐透光。药英遥辨色，麦穗欲生香。江国馀清恋，南云忽渺茫。
晓
作者：弘历
朝代：清
体裁：五言律诗

昒昕朗东北，旦气霭晴鲜。露重如白雨，云徂净碧天。祭仪钦视祝，部职细抡贤。二麦登场候，宜旸慰意悬。
晓
作者：弘历
朝代：清
体裁：七言律诗

昨日秋霖晚快晴，晓来云尽碧天晶。满川露气青芜滟，一岭曦光白霭横。禾黍长成彻根润，菜荞种后仰头荣。将登万宝候非远，此际持盈惧益并。
晓
作者：弘历
朝代：清
体裁：古风

昨晚澍雨过，夜凉达明旦。南北气候殊，对时宛可按。衾枕纵飒爽，眠起应戒宴。庭雀亦已鸣，晓星一二见。滃然露气香，明珠缀葱茜。问政励忧勤，讵以山庄间。
晓
作者：弘历
朝代：清
体裁：七言律诗

晓窗霭霭渐生明，便起披衣旦气清。庭雀似矜无二地，村鸡才唱第三声。花如沐处露偏重，树欲舞时风与轻。境若田盘佳若此，却因勤政少閒情。
晓
作者：弘历
朝代：清
体裁：七言律诗

桂轮如水露如珠，景入秋晨别样殊。紫气亘川驰野马，红云拥岛上金乌。写空北雁眠初起，弄影东枝翠相扶。最是伯驹工绘事，海天旭日早成图。
晓
作者：弘历
朝代：清
体裁：古风

梦回衾帱清，檐禽才啅声。搴帷视窗纸，昒昕犹未明。就枕拟续眠，常侍忽秉檠。曰有边报来，驰奏传军情。立起筹事机，匪博求衣名。
晓
作者：弘历
朝代：清
体裁：古风

砌苔蚓出泉，庭树雀弄响。露气既滃匼，溪烟正苍莽。大哉造化功，转旋易反掌。宁即忘忧愁，已殊观气象。志廑三时遥，心周九宇广。畿南况密迩，尺泽群资仰。密云如解作，冀被无偏党。
晓
作者：弘历
朝代：清
体裁：古风

虚牖生白色，高峰腾紫光。春宇濛露气，空庭发土香。且未命肩舆，散步于中唐。晓曦渐渐升，不冷而微凉。问政乃称简，十数阅奏章。宁非馀我閒，为之增徊徨。
晓
作者：弘历
朝代：清
体裁：五言律诗

衾枕切微凉，松窗透曙光。听檐禽送语，步砌卉迎芳。试问昨朝泽，都称三寸强。千山犹荟蔚，再雨信何妨。
晓
作者：弘历
朝代：清
体裁：古风

西山受东旭，质明易为晓。平原甫铺昕，高峰已耀皓。披衣且徘徊，奏章问多少。召早既有戒，晏起益非道。迟早胥致刺，为君难可表。吾谓与其迟，宁可失于早。
晓
作者：弘历
朝代：清
体裁：古风

远墅闻鸡鸣，澹荡春山晓。西宇挂银蟾，东峦吐朱鸟。盎然一谷暖，山禽啅疏筱。物华纵未酣，韶意惟斯好。契理待万几，运神筹四表。
晓
作者：弘历
朝代：清
体裁：古风

长年率善醒，五鼓睡兴穷。不欲进尚衣，劳役虞匆匆。破曙亦即兴，暧然碧宇空。叠峰苍影分，诸泉白色通。深林才昒昕，高岭忽曈昽。寥萧冲漠间，百虑于是融。子舆言旦气，清宜在山中。
晓
作者：弘历
朝代：清
体裁：古风

雨后晓益清，春暮景方绮。淰淰待暾枝，濛濛含露蕊。旦气不惟人，于花亦佳矣。而我问政心，早起非缘此。
晓
作者：弘历
朝代：清
体裁：古风

鳞次嬗四运，曾无片刻停。一消一息间，昕夕于中行。天鸡唱远村，曙色辉南荣。起早问奏章，讵为骋游情。卷阿境固佳，勤政题分明。
晓
作者：弘历
朝代：清
体裁：古风

鸟鸣当天鸡，山含曙色晓。岚凉虽淰淰，空宇犹浩浩。子舆称旦气，调御乃成道。于焉悟轨涂，契会殊不少。
晓·其一
作者：弘历
朝代：清
体裁：五言律诗

晓色侵罗幌，初晴景色和。轩墀饶润秀，书史足吟哦。竹里风兼爽，花间露渐多。畴咨勤问政，何以秩南讹。
晓·其二
作者：弘历
朝代：清
体裁：五言律诗

向浦朝烟泮，披襟飒籁流。景光将饯夏，林岫已迎秋。悟物思遐托，得心非外求。西成消息好，略可慰先忧。
晓云
作者：弘历
朝代：清
体裁：五言律诗

晓云开旭影，晴霁两宜兮。实已垄含润，或云路尚泥。甘西泽称遍，湖北报还齐。重叠闻佳信，惟深敬日跻。
晓云
作者：弘历
朝代：清
体裁：古风

晓云暗远天，庶几作甘雨。行行散以轻，失望意为怃。结穗者陇麦，吐苗者坂黍。胥待膏泽滋，吾民一何苦。已近圣人里，敬忆圣人语。秀而恐弗实，学与农同矩。
晓凉
作者：弘历
朝代：清
体裁：古风

一雨将成仍不果，颇觉晓凉切青琐。凉迟雨意热固佳，又惧骄阳势如火。日甚一日百忧煎，展转思量无一可。
晓凉
作者：弘历
朝代：清
体裁：古风

今岁立秋迟，秋立凉却早。屈所以为信，至理原明了。况经昨雨后，凉益峭今晓。斯本塞外常，夹衣已觉好。然而非一往，午热熟万宝。
晓凉
作者：弘历
朝代：清
体裁：五言律诗

前朝剧嫌热，过雨顿生凉。无定如斯幻，有恒原是常。汀蒲梳雾气，堤麦浴曦光。破冷厜㕒坐，从民渴望偿。
晓凉
作者：弘历
朝代：清
体裁：五言排律

塞外气早寒，孟秋如九月。岩风彻夜吹，川岚落明发。披衣欲装绵，问政戒从忽。协时惧有乖，审地知无悖。仰首碧汉边，冰光缀蟾窟。
晓凉
作者：弘历
朝代：清
体裁：五言律诗

孟夏之下浣，喜晴继复霏。畏霖怯已甚，即霁慰犹微。自此消云宇，竟能凉晓衣。五朝心略定，缘冀麦收肥。
晓凉
作者：弘历
朝代：清
体裁：五言律诗

山中有定候，午热暮朝凉。已觉寒侵簟，便当厚著裳。望欣澄碧宇，坐欲近阳光。塞景自如是，人情却鲜常。
晓凉
作者：弘历
朝代：清
体裁：古风

山庄晓凉岁为常，今岁晓凉颇惕意。情缘去岁霜降早，禾黍逮收瘪其穗。迩夙兴每御袷衣，诚恐去岁以为例。问之农人曰无妨，去岁因闰迟种植。种迟适遇霜之早，灌浆未实霜为害。今年早种雨旸时，禾黍芃茂结穗暨。便霜料亦可卜收，况每午暄甚凉未。慰闻其然岂其然，究祝霜迟农庆赐。
晓凉
作者：弘历
朝代：清
体裁：古风

微雨才数点，不至成分寸。而何致晓凉，或者幸沾近。因命侍卫臣，分驰四方问。隔日率返奏，浽㵟同此吝。长吁以无言，吾诚未感信。
晓凉
作者：弘历
朝代：清
体裁：五言绝句

新蝉鸣柳岸，清露滴榴房。徙倚轩庭静，微吟称物芳。
晓凉
作者：弘历
朝代：清
体裁：古风

昨午暴热如夏六，今辰峭寒似秋九。热以蒸云云信哉，凉因过雨雨沾否。试展旧篇率若斯，调幕无能惟自丑。十日之间或霈膏，早晚田胥堪卜有。仰望碧天一缕无，曷惠其宁颙稽首。
晓凉
作者：弘历
朝代：清
体裁：古风

昨夜复兴云，闻雷未雨堕。诚恐泽仍艰，忧心弗刻妥。今晓偶出游，拂衣凉觉颇。坡草绿渐稠，瀼瀼露光夥。是因前日雨，转旋气悔祸。惕意甫暂宁，午炎更增播。嗟哉三寸润，那敌炽如火。翘望继澍沾，徘徊无一可。
晓凉
作者：弘历
朝代：清
体裁：古风

昨晚阵雨浓，四山生晓凉。凉热奚不定，不定原其常。设非热以烜，苗那助长长。使恒燠无爽，茅屋谁能当。省时即省岁，岂易豫山庄。回思髫龄际，朝夕瞻龙光。但知皇祖乐，教射训篇章。今心度昔心，其忧同未央。
晓凉
作者：弘历
朝代：清
体裁：五言律诗

昨热弗可当，开舟冲晓凉。川途无定候，农务有恒望。雨或沾他处，泽仍盼此方。最怜民夹路，坌不避尘扬。
晓凉
作者：弘历
朝代：清
体裁：古风

晓凉卓午热，历试塞苑常。凉以畅人气，热以催稼穰。二不可阙一，熟知其无妨。尔来晨峭严，骤换夹纱裳。怦觉心弗宁，长此恐致霜。霜早虑害稼，吾农将何当。因而命尚衣，旧记查其详。昨年之此际，已御棉纱装。贴然意始安，西成可卜祥。筹农敢刻懈，较胜农夫忙。玉食讵易哉，永言示大方。
晓凉
作者：弘历
朝代：清
体裁：七言律诗

晓凉恰合仲秋天，午热依然欲脱棉。不有皓曦腾烈暴，安能万宝熟三田。晴量雨较时幸过，桃实桂华节在前。似此应教忧略释，读洪范究未能捐。
晓凉
作者：弘历
朝代：清
体裁：五言律诗

晓凉衣著棉，万嶂晃晴烟。诚虑霜行至，旋思塞固然。閒云消迥宇，野水落前川。卓午原暄暖，催收晚种田。
晓凉
作者：弘历
朝代：清
体裁：五言律诗

晓凉迎谷口，马上欲添衣。苧墅炊烟起，萝岩露气霏。陡溪鸣瀑水，峻岭隐朝晖。昨午腾炎热，回思意顿非。
晓凉
作者：弘历
朝代：清
体裁：古风

渥雨既驱炎，微凉遂送晓。无过与不及，时若岂弗好。塞外晓晚凉，亦曰其常道。而予复过虑，恐致霜来早。然兹方六月，自解时尚藐。因忆三曰忧，刻亦弗能少。
晓凉
作者：弘历
朝代：清
体裁：五言律诗

碧宇净纤翳，长空下晓凉。已抛素羽扇，爱著袷纱裳。岩树意惜绿，阪禾色尚黄。午中原觉热，气候正相当。
晓凉
作者：弘历
朝代：清
体裁：五言律诗

行路夏宜早，程途不觉长。本图兼趁爽，谁谓更逢凉。昨晚阴东北，遥山雨霈霶。想因岩飒递，到彼定知详。
晓凉
作者：弘历
朝代：清
体裁：五言律诗

跋马度烟庄，棉衣破晓凉。天高露色白，日远树阴长。野水潦将尽，官邮尘不扬。翻犁播秋麦，四季总农忙。
晓凉
作者：弘历
朝代：清
体裁：五言律诗

迩日快晴定，金风送晓凉。尽收蒸润溽，喜换袷衣裳。林画微添紫，田云欲变黄。抚时诚顺意，戒满敬无遑。
晓凉
作者：弘历
朝代：清
体裁：古风

迩来晓气凉，左近雨或大。隔日奏章至，天津六寸堕。遵化亦如之，一犁种可播。东南斯被泽，西南乃空过。惭愧报雨者，诚感徒称贺。我诚宁在远，于近翻漠如。杂言不成章，掷笔闷无奈。
晓凉
作者：弘历
朝代：清
体裁：七言律诗

阁雨斜阳炽似薰，幸而假寐爽宵分。独眠飒尔燮时适，晓坐依然问政勤。自是山庄有恒度，欣看塞稼起秋耘。究当阵澍湔残暑，极目西南望正殷。
晓凉
作者：弘历
朝代：清
体裁：五言律诗

阵雨欣晚霁，峭风生晓凉。浑忘夏时节，�换袷衣裳。问景迟游豫，翻书资就将。如询切已处，无逸已言详。
晓凉
作者：弘历
朝代：清
体裁：五言律诗

露气晓濛濛，征衣怯峭风。柳丝看变绿，旭影爱披红。马骤神增爽，鹰扬势益雄。午暄停跸后，更喜协田功。
晓凉午热
作者：弘历
朝代：清
体裁：古风

晓凉午热山中常，凉著袷衣热单裳。设其一往为爽飒，安能曝谷资秋阳。晅之谷穗灌浆饱，翼翼西成登万宝。然而亦未可轻言，尚虑塞外霜降早。塞外报丰恒一律，去年霜早谷鲜实。以此歉收粮价腾，为之平粜亟抚恤。即今多稼可望秋，但祝霜迟暄令留。何时何曾乐后乐，无处无不忧先忧。
晓发
作者：弘历
朝代：清
体裁：古风

一夜西北风，晓发新凉峭。万里净片云，朱鸟东方照。众意各舍然，登程不待诏。设匪昨之闷，安有今之笑。莫谓无恒心，无恒即恒调。
晓发
作者：弘历
朝代：清
体裁：七言绝句

泥轻不碍晓来发，簇簇山云未放晴。阵雨湿衣胥命赏，天恩应是我推行。
晓发定州作
作者：弘历
朝代：清
体裁：七言律诗

翠䍐名园驻众春，南瞻伊洛待时巡。苏才韩业一青史，明月清风两故人。茅店烟寒秋已老，兰衢露重晓无尘。依然前岁中山路，几见盈宁化被民。
晓发崓山·其一
作者：弘历
朝代：清
体裁：七言绝句

云封昨过藏松色，雪积今看缋巘姿。清致山程逢不易，却教回首立移时。
晓发崓山·其三
作者：弘历
朝代：清
体裁：七言绝句

连朝剧暖换棉装，一雪青郊顿作凉。凡事如斯难逆料，鞠躬谁是昔南阳。
晓发崓山·其二
作者：弘历
朝代：清
体裁：七言绝句

雪后春朝生峭寒，轻裘暖幰意遑安。为他道左来黎庶，粗布衣犹纩絮单。
晓发崓山·其四
作者：弘历
朝代：清
体裁：七言绝句

春山迤逦度朝晴，卓午还逢薄暖生。旅况暄寒人自备，所欣连垄麦方萌。
晓发平桥三首·其一
作者：弘历
朝代：清
体裁：七言绝句

夜雨连纤听打舡，晓来犹未泮丝烟。今朝百里程应趁，解缆催行下水川。
晓发平桥三首·其三
作者：弘历
朝代：清
体裁：七言绝句

白马湖连宝应湖，际天一碧望边无。春犹如此况逢夏，蒿目终艰善治模。
晓发平桥三首·其二
作者：弘历
朝代：清
体裁：七言绝句

十里刚过亦放晴，觐光黎庶夹河迎。曾何解泽苏闾闬，惭愧同声感戴诚。
晓发德州道中即景杂咏·其一
作者：弘历
朝代：清
体裁：七言绝句

今日行程八十里，恐增建置略从遥。记云凡事豫则立，宜是轻舆发诘朝。
晓发德州道中即景杂咏·其三
作者：弘历
朝代：清
体裁：七言绝句

南来越见麦田多，芃露芊烟绿颖娑。仆从虽严禁蹂躏，其如民众转难诃。
晓发德州道中即景杂咏·其二
作者：弘历
朝代：清
体裁：七言绝句

东方渐见昒昕明，倏忽曦轮树杪横。回望德州未廿里，果然驹影迅人行。
晓发德州道中即景杂咏·其四
作者：弘历
朝代：清
体裁：七言绝句

绿杨红杏近清明，野店芳衢画里行。尘土不妨随踏起，最难得者是民情。
晓发泰安府二首·其一
作者：弘历
朝代：清
体裁：五言律诗

晓发泰安府，祝釐事告成。将摅瞻圣悃，惟是豫慈诚。车马遵程便，泉林纡路行。本心非若此，殊觉歉予情。
晓发泰安府二首·其二
作者：弘历
朝代：清
体裁：五言律诗

晓发泰安府，黔黎拥道周。共尊吾敢傲，同爱彼非谋。益切阜民念，惟于察吏求。回看云汉表，玉色几峰留。
晓发苏州
作者：弘历
朝代：清
体裁：七言律诗

视河将欲至徐城，五日姑苏便启行。浙省万民齐望幸，吴川一宿且兼程。设缘玩景生留恋，岂是因心凛旦明。老幼不须攀载道，回途当为小停旌。
晓发阜城
作者：弘历
朝代：清
体裁：古风

身居九重上，心固周寰宇。要识疾苦形，耳闻逊目睹。岂能辙迹遍，无逸时作所。有司承德风，兆庶沾恩雨。举近可例远，或不无少补。去岁秋稍霖，潦水积低田。泥淤转益麦，茁陇看芊芊。赈恤亦已施，闾阎飏炊烟。夹道近光民，数岂啻万千。曾无鸠鹄形，用卜家室全。藉是少自慰，大吏能勤宣。设使居深宫，安能知其然。
晓寒
作者：弘历
朝代：清
体裁：七言绝句

昨朝微雨润勾芒，今日轻寒透薄裳。芳苑閒探添料峭，莺花都解勒春光。
晓山
作者：弘历
朝代：清
体裁：五言律诗

晓山岚气凝，旭影上崚嶒。玉润裴叔则，冰清温子升。雪消溪水涨，风定野烟澄。触目皆仙趣，不孤紫府称。
晓日
作者：弘历
朝代：清
体裁：七言律诗

晓日光寒白露凄，马蹄藉草不沾泥。炊烟细袅村帘外，残月犹悬岭树西。塞上山川皆画意，途中风景尽诗题。枫林沙坂经行处，不数苏公十里堤。
晓日
作者：弘历
朝代：清
体裁：五言绝句

晓日出扶桑，峛崺卑能障。转瞬丽中天，高临泰华上。
晓春万寿山即景八首·其一
作者：弘历
朝代：清
体裁：七言绝句

试灯才罢晓春临，咫尺湖山一畅心。拂面峭寒生积雪，西山又喜作轻阴。
晓春万寿山即景八首·其七
作者：弘历
朝代：清
体裁：七言绝句

倚岩构筑得层楼，面势昆明万景收。我意独欣云外赏，人来群拟画中游。
晓春万寿山即景八首·其三
作者：弘历
朝代：清
体裁：七言绝句

触观入画浓纤别，到处吟诗笔研随。也识人将嗤率易，自惟结习未能离。
晓春万寿山即景八首·其二
作者：弘历
朝代：清
体裁：七言绝句

松峰翠涌玉嶙峋，今岁行春乐是真。润浃土膏逮舒叠，良农畅好事耕畇。
晓春万寿山即景八首·其五
作者：弘历
朝代：清
体裁：七言绝句

峰萦水抱树周罗，玉积西山近几多。若向诗中论品格，清新开府合同科。
晓春万寿山即景八首·其八
作者：弘历
朝代：清
体裁：七言绝句

寄畅名园爱惠山，亭台位置异同间。屋临流水吟澄照，雅似九龙片刻閒。
晓春万寿山即景八首·其六
作者：弘历
朝代：清
体裁：七言绝句

石舫天然冻浦边，片帆不挂缆常悬。春风凫雁千层浪，秋月菰蒲万顷烟。
晓春万寿山即景八首·其四
作者：弘历
朝代：清
体裁：七言绝句

长虹亘渚接云涯，不断灵源泛细澌。一棹玉泉原可到，今朝姑置待他时。
晓春瀛台即景杂咏·其一
作者：弘历
朝代：清
体裁：七言绝句

春祈将届还清禁，西苑因之路便临。都为前朝甘雪足，仙台物物悦予心。
晓春瀛台即景杂咏·其三
作者：弘历
朝代：清
体裁：七言绝句

檐间雪是嵰山雪，试问支硎更藉无。恰喜收来仙露洁，竹炉茗碗试斯须。
晓春瀛台即景杂咏·其二
作者：弘历
朝代：清
体裁：七言绝句

液池新水嫩鹅儿，浮拍兰舟画里移。却忆冰嬉曾几日，迅于驹隙莫如时。
晓春瀛台即景杂咏·其四
作者：弘历
朝代：清
体裁：七言绝句

明亭曲砌净无尘，和淖昌昌报好春。却上庆霄楼上望，画屏直北玉嶙峋。
晓景
作者：弘历
朝代：清
体裁：古风

宿雨已收烟，徂云犹恋宇。东北晓阳升，蒸为露文武。芳甸绿含珠，晃漾浮光妩。山容峰隐现，树色霞吞吐。麀鹿于其间，寝讹任群伍。复有松下鹤，连轩跄其舞。是谓仙境乎，佺羡依稀睹。嘉澍万物滋，栽培化工普。
晓景
作者：弘历
朝代：清
体裁：七言律诗

山隐金乌越峭寒，谷回晓景已三竿。如茵似毯莎犹绿，欲坠还留露未残。人指青帘沽浊酒，马临白沚饮清澜。枫岑槲阪迟诗约，塞上重吟一片丹。
晓景
作者：弘历
朝代：清
体裁：古风

晨登香山寺，山殿朝阳晓。石磴穿云上，铜钲见云表。喷薄闻山泉，候暖冰霜少。聊因赏烟霞，遂与穷窈窱。花龛礼能仁，无言自了了。
晓晴
作者：弘历
朝代：清
体裁：五言律诗

五更雨渐止，傍曙遂开晴。既以慰农念，还因利旅行。顺风指金雀，晓日挂铜钲。诸务都休美，一心戒满盈。
晓晴
作者：弘历
朝代：清
体裁：古风

便雨审何妨，即晴终觉好。禾苗喜滋润，麦粒益坚老。较量过农夫，忧勤固吾道。点笔志心慰，爽拂松轩晓。
晓晴
作者：弘历
朝代：清
体裁：五言律诗

入夜犹细霔，凌晨遂快晴。万山归□靅，四字濯光晶。心以筹农慰，兴缘即景生。拈毫成五字，两目乍因明。
晓晴
作者：弘历
朝代：清
体裁：七言律诗

即便为霖时正行，晓来却喜塞天晴。云从西北东南捲，景助山林水石清。向浦开舟荷益灿，傍岩寻径露犹晶。牝麀领子出苍巘，学步卒然认客生。
晓晴
作者：弘历
朝代：清
体裁：七言律诗

夜雨偏欣晓报晴，芳园昨才度清明。花枝高下皆垂露，鸟语悠扬似奏笙。那恋再沾缘泽渥，正思时霁为春耕。倚楹迥异常年况，了识曾无定者情。
晓晴
作者：弘历
朝代：清
体裁：七言律诗

夜雨刚欣到晓晴，较量真太适人情。都称今岁如去岁，惟励持盈益戒盈。披爽忽然忘大暑，协时更切盼西成。秋巡自是常年例，早觉关山喜气迎。
晓晴
作者：弘历
朝代：清
体裁：七言律诗

昨午飘霙落地融，晚风寒峭积庭中。遇圆扫却璧仍白，禦冷添来鸽正红。彻夜问知霏雪密，侵晨起视散云空。瓦檐日照垂冰柱，助景宜农赖化工。
晓晴
作者：弘历
朝代：清
体裁：七言律诗

昨晚生云夜雨倾，崇山傍晓耀曦晶。谒陵移日曷其可，蒇礼蒙天佑以明。授受庶乎非大舛，惕乾惟共勖真诚。较于千古禅传者，惇史由他有定评。
晓晴
作者：弘历
朝代：清
体裁：五言律诗

晓晴山有态，楚楚冶妆新。已是明如画，犹然迥出尘。润含林露重，香递埭风频。花骋春云梦，飞卿句果神。
晓晴
作者：弘历
朝代：清
体裁：五言律诗

晓晴开御舫，蓄目景全殊。远郭笼烟片，近田蔚露珠。麦欣烘穗实，黍看吐苗濡。意谓菁葱者，予心共尔苏。
晓晴
作者：弘历
朝代：清
体裁：五言律诗

晓晴真恰当，宿雨收遥山。禾益滋陇亩，麦全登阓阛。殷心关稼穑，馀事畅跻攀。昨日憎炎意，相殊霄壤间。
晓晴
作者：弘历
朝代：清
体裁：五言律诗

膏雨既沾足，晓晴良复宜。密云归绝顶，暖日晃平陂。何幸今春遇，无违十日期。欣馀继以惧，惟有寸心知。
晓晴
作者：弘历
朝代：清
体裁：七言律诗

雨喜夏山四寸足，晓看晴景一天披。峭寒已觉纱衣怯，优泽偏欣黍野滋。飞瀑乍增琴韵响，乔林犹晃露珠垂。于斯信合怡情矣，却为河工廑远思。
晓晴
作者：弘历
朝代：清
体裁：五言律诗

雨沾晴亦堪，晓气顿清酣。未免生馀惜，自知特近贪。树枝湔故翠，花朵放新馣。京兆誊章报，休誇祗益惭。
晓晴二首·其一
作者：弘历
朝代：清
体裁：七言绝句

优沾夜雨歇清晨，日射云开霁景新。正喜宜旸利秋稼，军书又报远夷宾。
晓晴二首·其二
作者：弘历
朝代：清
体裁：七言绝句

猛拱迎师早备船，统军万里国威宣。乘机速进虽应尔，未免遥遥意念悬。
晓晴即事
作者：弘历
朝代：清
体裁：五言律诗

夜雨沾膏渥，晓晴景色鲜。宜禾复宜麦，滋慰益滋乾。彩焕殿梁凤，声清宫树蝉。新科抡吉士，庭对玉墀前。
晓晴启跸
作者：弘历
朝代：清
体裁：古风

龙公悔祸殢雨收，相风西北来飕䬟。倦云片片去如流，潦水尽而分路邮。跋涉以已先众俦，习劳小试防惰偷。文恬武嬉非善谋，更堪慰者农功诹。野水就下道为沟，实不害稼历览周。喜出望外人知不，穑事最要次乃蒐。
晓晴泛舟
作者：弘历
朝代：清
体裁：五言律诗

晓晴真惬意，既雨弗撄情。兰舫聊堪放，纱衣乃怯轻。爽宜熟麦候，茂爱看禾行。柳岸权教泊，新蝉乍试声。
晓晴泛舟西湖作
作者：弘历
朝代：清
体裁：七言律诗

信矣西湖圣且明，宜烟宜雨又宜晴。无边霁景如如照，有喜春光面面迎。旭影每依黄伞直，漪澜不动綵舟轻。欲停歌吹图清会，虑拂群黎爱戴情。
晓晴西直门外作·其一
作者：弘历
朝代：清
体裁：七言绝句

云势依山欲放晴，曈昽晓日更晶明。视朝典已半年阔，趁爽因之入凤城。
晓晴西直门外作·其二
作者：弘历
朝代：清
体裁：七言绝句

麦穫已堆场圃边，黍禾高下绿芃田。迩来晴雨诚时若，念远秋成倍惕然。
晓月
作者：弘历
朝代：清
体裁：古风

中秋今已度，圆轮日就缺。东冈出纵迟，西宇明犹洁。流光利征人，弄影宜素节。林风惊雀眠，冷露泫蘅埒。荒原乏晨鸡，旧顿行行别。车马何萧萧，峦岫争巀嶭。如游广寒界，桂华随意撷。
晓月
作者：弘历
朝代：清
体裁：古风

既雨喜新晴，轩楹倚明发。翔云净碧宇，举首见晨月。规影乍就匡，蟾彩未肯歇。飘萧梧竹风，引我逸兴勃。却惜圆镜光，背人从出没。拟待吟秋轮，九夏去已忽。
晓月
作者：弘历
朝代：清
体裁：古风

晓月清可怜，塞天益寥朗。上下泉箔明，隐映林扉敞。遥峰似玉台，古镜大于掌。勒马据崇椒，聊结广寒想。
晓月
作者：弘历
朝代：清
体裁：五言律诗

犹是中秋月，偏宜北塞晨。衔峰矗高树，入水漾清沦。寒益侵川路，光惟照旅人。行装都打叠，缛毳觉堪亲。
晓月
作者：弘历
朝代：清
体裁：五言律诗

犹是中秋月，应教日日怜。四更东壁上，半魄白榆边。雁过芦铺水，鹿鸣枫护烟。清游达明发，塞景爱霜天。
晓月
作者：弘历
朝代：清
体裁：七言绝句

玉槃已倒试灯杯，柳眼梅心节物催。为问一弯西岭月，曾经几度上元来。
晓月
作者：弘历
朝代：清
体裁：五言律诗

茅店鸡鸣晓，烟溪客渡津。无须珠照乘，博得影随身。旅况饶千样，长空祗一轮。纤阿曾有约，万古助行人。
晓月
作者：弘历
朝代：清
体裁：五言律诗

过望晓蟾留，晓行见举头。碧天星渐敛，绿野露初浮。轮欠分中杪，光寒春似秋。倏于西岭没，引我望生愁。
晓月
作者：弘历
朝代：清
体裁：古风

过望月就匡，大明引朝暾。寒光尚欲流，素影直可扪。中秋倏已徂，抚景怀高奔。溪霜点清冷，峦烟互吐吞。西宇不忍倾，隐隐留纤痕。
晓月
作者：弘历
朝代：清
体裁：古风

驿路马嘶秋，山店鸡鸣晓。玉轮已就缺，清光犹带皎。野水明溪头，凉飔荡林表。依微兰埒辨，络绎缇骑绕。随时爱景光，寄兴殊不少。
晓月·其一
作者：弘历
朝代：清
体裁：七言绝句

泫露凄风碧汉陲，寒光偏共晓光披。莫嫌规影将亏半，不让团圞三五时。
晓月·其三
作者：弘历
朝代：清
体裁：七言绝句

大漠四更山吐月，秋风八月马嘶晨。前年诗景分明在，莹目清光不染尘。
晓月·其二
作者：弘历
朝代：清
体裁：七言绝句

萧疏凉影落枫楸，白处微知涧水流。西岭不教飞度速，应缘回首惜中秋。
晓游天成寺
作者：弘历
朝代：清
体裁：七言律诗

仄蹊晓露湿丛兰，秋半金风了不寒。石抱土生奇树瘦，径穿云出小天宽。暗泉声是东阳乐，翠柏舞为瑶岛鸾。不羡仙都结遐想，每来初地惬清欢。
晓游宝珠洞
作者：弘历
朝代：清
体裁：古风

夏夜不厌凉，暑雨不厌晴。明发游照园，披衣见疏星。危石咽乱泉，清露零繁英。未闻鸟雀喧，而多花草馨。初阳出东海，射我西岭明。西岭列园后，迤逦启云扃。下瞰岚氛色，上接颢元精。乘六龙御天，壮哉俯帝京。上方落钟梵，古刹辉丹青。骋望无边际，绿野亘葱菁。回思望雨忧，忧已乐转生。忧乐每循环，谁能静六情。
晓游香界寺即事杂咏·其一
作者：弘历
朝代：清
体裁：七言绝句

香界山庄一岭分，清游减从羽林群。趁凉侵晓盘层磴，恰见红丸上海云。
晓游香界寺即事杂咏·其七
作者：弘历
朝代：清
体裁：七言绝句

华黍风香远近迎，最欣碧宇似秋晴。花宫回首忽如失，只有钟声林外清。
晓游香界寺即事杂咏·其三
作者：弘历
朝代：清
体裁：七言绝句

嶊崣直俯万峰巅，一谷村墟隐白绵。幻景今朝真尽态，天衣风动又高褰。
晓游香界寺即事杂咏·其二
作者：弘历
朝代：清
体裁：七言绝句

回峦宛转试跻攀，不辨东西片刻间。却为张公五里雾，忽藏白傅一区山。
晓游香界寺即事杂咏·其五
作者：弘历
朝代：清
体裁：七言绝句

露草烟萝清馥交，到来一晌坐云巢。谁云佛法忘嗔喜，开牖欢心满四郊。
晓游香界寺即事杂咏·其八
作者：弘历
朝代：清
体裁：七言绝句

鸣鞭出谷日三竿，涧水无声隐石滩。为有馀閒兼爱爽，陈操健锐试临看。
晓游香界寺即事杂咏·其六
作者：弘历
朝代：清
体裁：七言绝句

胜地几閒可憩迟，登高望远亦相宜。卧波指点卢■近，伏汛堤防廑此时。
晓游香界寺即事杂咏·其四
作者：弘历
朝代：清
体裁：七言绝句

宝珠洞高高且深，精庐不受炽暑侵。数我朅来凡几度，分明壁上勒前吟。
晓烟
作者：弘历
朝代：清
体裁：七言律诗

晓烟欲泮复重凝，历览凭舆实绝胜。连陇麦芃绿新濯，依山云荟白徐升。轻尘不上鸣鸢旆，过雨齐看叱犊塍。润溽雅如江国景，轩飞逸兴到金陵。
晓秋玉泉山
作者：弘历
朝代：清
体裁：七言律诗

玉泉今岁才再至，再至居然报晓秋。已讶襟怀清若水，陡忘时节迅如流。数声促织殷勤语，几缕閒云自在浮。了识吾心生慰处，不缘山馆在田畴。
晓行
作者：弘历
朝代：清
体裁：五言律诗

一再叩琳宇，实无神不宗。轻舆晓行爽，遍野露光浓。昨雨诚可惜，今山顿改容。仍希盈尺霈，塞畋宥吾农。
晓行
作者：弘历
朝代：清
体裁：七言绝句

一夜凉风碧宇晴，征衣拂爽马蹄轻。村村艾麦堆场圃，嘉与农民庆夏成。
晓行
作者：弘历
朝代：清
体裁：五言律诗

云敛豫天晴，尘清郑野平。真成洒道雨，不碍省方行。疾苦咨民瘼，欢娱验物情。德车凭览处，侯度凛持盈。
晓行
作者：弘历
朝代：清
体裁：七言律诗

云散寥天雨净收，绿芃禾黍露光浮。迎人爽籁北来送，触目晓霞东际流。披拂轻寒麦性适，连延疏影柳丝稠。凭舆实觉中心慰，慰里仍增畏盛忧。
晓行
作者：弘历
朝代：清
体裁：古风

今日程略遥，诘晓开烟舫。水风送微寒，露光翻麦浪。风景与时宜，夏垄登秋望。街头面价低，垄里禾苗放。夹岸阅农功，乘凉心慰畅。
晓行
作者：弘历
朝代：清
体裁：五言律诗

凡事豫则立，途长要晓行。晨蟾背西指，曙鸟面东迎。坂黍露光重，衢杨风意轻。观民心有慰，历阅好秋成。
晓行
作者：弘历
朝代：清
体裁：五言律诗

发早驻亦早，旅行理合依。雨沾多爽气，凉递爱朝晖。微泞乾长路，实纱御祫衣。圃场摊麦柄，农急趁阳晞。
晓行
作者：弘历
朝代：清
体裁：古风

启明升东方，山色须臾辨。露气侵衣湿，沙埒印蹄愞。临风过柳蹊，冲烟历云栈。蛩声向暖稀，峰态随人转。逆旅物皆然，途景差堪遣。
晓行
作者：弘历
朝代：清
体裁：古风

夏日宜晓行，气清风度爽。昨热忽已忘，新曦徐递朗。凭舆静一心，抚景含万象。衣裳殊东方，车役行已曩。然而早歇劳，乘凉却暑享。
晓行
作者：弘历
朝代：清
体裁：古风

夏日宜晓行，清凉适肌体。昨晚炎异常，兹仍祫衣矣。野景向所习，筹人要敕已。鲜叹夙兴劳，颇契无逸理。
晓行
作者：弘历
朝代：清
体裁：五言律诗

夜雨不成寸，晓行仍复阴。了无尘染袂，且喜麦抽针。野水浮前渡，村烟暗远林。清明节已近，负郭杏花深。
晓行
作者：弘历
朝代：清
体裁：七言绝句

夜雨弗多霁晓行，历观麦野度舆轻。清明昨日无风允，农兆幸符益戒盈。
晓行
作者：弘历
朝代：清
体裁：五言律诗

夜雨晨开霁，晓行欣爽凉。泥轻缘弗骤，途润岂妨长。旅众怨非致，农人喜未央。密云午前驻，露树蔼烟光。
晓行
作者：弘历
朝代：清
体裁：七言律诗

夜雪初消晓景妍，浮云片片卷遐天。隔村几叠开瑶嶂，策马千蹄踏玉田。朝日晞馀成麦雨，清明节近飏榆烟。分明前岁淋河景，朅尔关情一黯然。
晓行
作者：弘历
朝代：清
体裁：七言律诗

夜雪微飘畛叠银，凭舆晓景助清新。漫辞旅况侵肌冷，且喜田功覛土匀。郊郭烟容低远望，闾阎气象验前巡。独怜万骑随清跸，应有衣单怯冻人。
晓行
作者：弘历
朝代：清
体裁：五言律诗

寒峭霜蹄重，长村复短村。意行供揽结，到处足鸡豚。度寺闻清磬，停鞭爱晓暾。石田租税少，无虑吏敲门。
晓行
作者：弘历
朝代：清
体裁：七言律诗

山出内云语不诬，枚乘今日可徵夫。红钲才上东峰有，白絮都归北岭无。万里高空敛雰雾，一条黄陌净泥涂。畿南此际应沾矣，处处康功总切吾。
晓行
作者：弘历
朝代：清
体裁：五言律诗

山蹊破晓行，诘曲旧谙程。绿树深藏郭，黄云远带城。溪喧昨夜雨，烟敛早秋晴。一以占农慰，还因验旅情。
晓行
作者：弘历
朝代：清
体裁：古风

彻夜云聚散，时复零雨丝。屡问不安眠，未明起披衣。晓行实趁凉，过早众或疲。仍候旦明发，依然�雭霏。一律七十里，曾未及寸滋。麦收亦已定，牵算七成垂。禾黍待泽亟，弱苗将欲萎。凭舆揽辔间，懒言馀赍咨。
晓行
作者：弘历
朝代：清
体裁：七言律诗

彻夜油云未作霖，晓行颇觉峭寒侵。因思远地或沾泽，却看崇山仍蔚阴。土润春郊非亟望，年祈大有是恒心。凭舆切切萦烦绪，遣绪聊成七字吟。
晓行
作者：弘历
朝代：清
体裁：五言律诗

春晨雨少间，启跸驾言东。齐地自依旧，昨朝迥不同。润含麦顷绿，燃艳杏村红。也为三农慰，秋遥敢道丰。
晓行
作者：弘历
朝代：清
体裁：古风

晓行亘驿路，袷衣侵峭凉。爱此晨曦殷，离离白露光。马度阪莎湿，风拂崖荔香。山田铜雀鸣，秋稼如云黄。谁云地利遗，垦植弥遐荒。䆒不免饥寒，翻以增徊徨。
晓行
作者：弘历
朝代：清
体裁：古风

晓行图早至，凡事豫则立。仆役得歇休，马驼罢驮絷。是亦众所愿，弗待督束湿。岂可恣眠安，合因寓劳习。朏明便启程，行行朝日出。雪后不寒凝，向南渐暖律。千村起炊烟，三釜幸家给。计里才由旬，午前遂税跸。行馆扑非陋，轩阶一拾级。粘壁读旧作，思前惟饮泣。
晓行
作者：弘历
朝代：清
体裁：古风

晓行日未升，山云密布天。崇朝庶其雨，霶霈润大田。惟看几点落，遂晴心憪然。何处非吾民，而弗为祈年。
晓行
作者：弘历
朝代：清
体裁：五言律诗

晓行期早到，宿顿漫留连。凡事豫则立，中庸言实然。新苗铺亘陇，野水涨前川。绿树连村舍，家家起爨烟。
晓行
作者：弘历
朝代：清
体裁：古风

晓行缘趁凉，晓景亦堪喜。瀼瀼露光浮，冷冷风韵美。四宇净无云，东山忽拖紫。知为日当升，蒙气出海水。子舆云平旦，诚可因悟理。既而瞿然惧，莫梏亡之矣。
晓行
作者：弘历
朝代：清
体裁：五言律诗

晓雪势未止，晓行例亦如。漫漫迷远近，若若塞空虚。泞跋诚劳众，赏颁岂靳予。春云将欲散，已刻到毡庐。
晓行
作者：弘历
朝代：清
体裁：古风

欲图驻早启行早，春郊淰淰天方晓。适百里者半九十，事豫则立率斯道。轻舆既逸且复暖，仆役劳哉廑怀抱。更思此劳尚可当，征缅官军入炎徼。勤劬王事冒锋镝，客主之形不易了。欲罢未能咏出车，念兹每为愁渺渺。
晓行
作者：弘历
朝代：清
体裁：七言律诗

浓淡云容石笋尖，马蹄踏处绿纤纤。晓来远坞依微辨，雪后轻寒料峭添。未至卖饧思社鼓，却饶沽酒认村帘。行吟不为耽风景，夹路桑麻取次觇。
晓行
作者：弘历
朝代：清
体裁：七言律诗

滴穷玉漏夜阑干，习习金风拂晓鞍。野马出山凉气肃，阳乌隐树曙光寒。孤村犬吠门犹掩，古驿人行露未乾。一幅河阳秋旅意，不须重展画图看。
晓行
作者：弘历
朝代：清
体裁：古风

破晓乘轻舆，行行历广陌。微风送土香，轻芜含露泽。是景岂易遇，为之手加额。猎骑不须排，弓鬯掤应释。一以畅生物，一以防躏麦。然于鞍马间，自知弗如昔。
晓行
作者：弘历
朝代：清
体裁：七言律诗

秋日悬清丽太虚，鸣鞭飒爽拂衣裾。野花缀露溶溶润，村树经风渐渐疏。人指青帘寻酒贳，鸟衔翠羽带烟梳。诗成不用奚囊记，付与横空雁字书。
晓行
作者：弘历
朝代：清
体裁：七言绝句

背指山庄碧巘嵬，田盘三日豫游回。前朝望处何殊胜，携得新诗廿首来。
晓行
作者：弘历
朝代：清
体裁：七言绝句

薄雾遥封迷客路，树红云白暮秋时。鸣鞭未觉行来远，两岸苍山叫画眉。
晓行
作者：弘历
朝代：清
体裁：七言律诗

行宫晓霁启征鞭，山路奚妨作泞连。欲驻应迟一日矣，言旋宁顺众情焉。舆儓盼站都无觉，牲畜奔波亦可怜。嵔㠑高峰多积雪，凭添新景入吟篇。
晓行
作者：弘历
朝代：清
体裁：五言律诗

行路爱乘晓，宴眠理则那。迎舆升曙旭，即景盎春和。二麦南东遍，万民瞻就多。凭看率温饱，慰此更廑他。
晓行
作者：弘历
朝代：清
体裁：古风

诘旦命兰舆，曦轮犹未上。须臾焕扶桑，铜钲隔林晃。春气每作雺，郊原色曭㬒。设谓霿在日，坐井观乾象。日天三万里，世界同瞻仰。贞明岂有晦，拘墟见非广。澄氛届曾泉，丽照清霄朗。
晓行
作者：弘历
朝代：清
体裁：五言律诗

趁晓策征騑，冲凉欲袷衣。回思昨午燥，讶似隔年违。野水带桥浅，炊烟罥墅微。由来秋后热，君子贵知几。
晓行
作者：弘历
朝代：清
体裁：七言绝句

近山迤逦雨为雪，破晓登程扑面凉。过虑非关禦寒计，发生之候可无妨。
晓行
作者：弘历
朝代：清
体裁：五言律诗

远戍依微辨，长途迤逦过。人心思日出，马迹踏霜多。宿鸟喧村树，归鸿下野河。招提钟送响，禅者逸如何。
晓行
作者：弘历
朝代：清
体裁：七言绝句

连纤夜雨喜朝晴，迤逦山蹊趁晓行。未免仆夫劳跋涉，最难兼顾是人情。
晓行
作者：弘历
朝代：清
体裁：古风

遥峰峻挺轻萦云，长途平蔚浓沾露。清跸晓行图趁爽，禾黍香中珠勒驭。早种结穗增粒饱，晚种拔苗润根饫。凉已驱炎快马跋，轻未作泥利车度。左之右之无不宜，而特宜欣在农务。
晓行
作者：弘历
朝代：清
体裁：古风

银河欲落月正午，疏星三五犹堪数。一派岚烟谷口横，晓色昒昕东方明。须臾朱鸟枪竿升，霜华离离羃野苹。隔嶂恰闻呦鹿鸣，千幕捲撤向前顿，我亦因之为晓行。缋峰茈虒纷红紫，佳处不妨行且止。丰城客子曾有言，本意由来是山水。
晓行
作者：弘历
朝代：清
体裁：古风

风恬喜晴明，贪行一程路。解缆见疏星，昒昕忽将曙。渔舟篝火明，晏眠犹未寤。扬帆破晓寒，笑我何急务。半尝行旅况，半爱探梅趣。
晓行·其一
作者：弘历
朝代：清
体裁：七言绝句

一夜西风谷变凉，行人迫晓换征裳。山田亦自知时候，颖栗垂垂渐染黄。
晓行·其一
作者：弘历
朝代：清
体裁：七言绝句

夜报天晴晓复阴，轻舆熟路不须寻。晨凉左近知沾泽，慰望难为此际心。
晓行·其一
作者：弘历
朝代：清
体裁：七言绝句

白露为霜犹带露，和霜和露湿濛濛。秋烟忽捲金支灿，朗照扶桑日御红。
晓行·其一
作者：弘历
朝代：清
体裁：七言绝句

纡跸团河祗廿里，五年以阅一宜停。昨朝野甸扬尘处，润沃黄根即发青。
晓行·其一
作者：弘历
朝代：清
体裁：七言绝句

问夜无端到晓晴，轻舆遵路破寒行。甫田失望均铺玉，只染遥峰一㡧成。
晓行·其三
作者：弘历
朝代：清
体裁：七言绝句

接踵虽频觐蕃部，系颈有待献�渠。冲寒仆役休嗟尔，讨逆官军更廑予。
晓行·其三
作者：弘历
朝代：清
体裁：七言绝句

遥看双柳作朋荣，宾主曾经长赋评。不学研京练都句，略同齐物说难情。
晓行·其二
作者：弘历
朝代：清
体裁：七言绝句

怪底轻裘尚觉寒，北山积素矗云端。因之为忆玉关外，伫待邮函报捷看。
晓行·其二
作者：弘历
朝代：清
体裁：七言绝句

车载驼驮沿路见，前途趁早各争为。设加督课翻居后，可使由之意若斯。
晓行·其二
作者：弘历
朝代：清
体裁：七言绝句

雨后回苏何速哉，轻舆迤逦不生埃。心和万物原一体，妥帖都资大造培。
晓行·其二
作者：弘历
朝代：清
体裁：七言绝句

马蹄踏晓不须催，得得竿尖日上来。谁学坡翁续残梦，无边塞景待吟裁。
晓行·其二
作者：弘历
朝代：清
体裁：七言绝句

鸣鞭速亦停鞍速，晏起迟还歇顿迟。因识习劳常得逸，谁能修业不趋时。
晓行·其四
作者：弘历
朝代：清
体裁：七言绝句

甫临首夏犹清和，兽有新生育野莎。猎骑教停弗试射，亦因年耋抱惭多。
晓行一律
作者：弘历
朝代：清
体裁：七言律诗

晓行农况揽沿途，新旧田苗长短殊。一例一朝生意尔，五衷五月望情吾。幸希禾黍秋成有，敢惜麦麰夏穫无。露润芃芃万顷者，寸心与尔共回苏。
晓行一首示直隶总督方观承及其属吏
作者：弘历
朝代：清
体裁：古风

晓行露濡麦，野甸清无尘。翻犁或未种，聊问彼农民。答言土尚乾，雨方布种均。吁嗟有是哉，不知苗硕真。今春而谓旱，良心乃何存。犹然雨我田，皇天其实仁。感此博施膏，弗因一愚屯。惰农不睯作，周书已具云。劝劭在有司，莫孤吾谕谆。其或力不足，资助仍宜频。
晓行三首·其一
作者：弘历
朝代：清
体裁：七言绝句

半夜司更报雨晴，幸中还惜自人情。凌晨春宇低流雾，大野濛濛润意迎。
晓行三首·其一
作者：弘历
朝代：清
体裁：七言绝句

晓云欲泮尚模糊，画出襄阳墨戏图。舆路分明见麦色，我心与尔正同苏。
晓行三首·其三
作者：弘历
朝代：清
体裁：七言绝句

农夫行路皆生喜，未致泥涂润亦含。一带柳堤连赵北，颇看风物似江南。
晓行三首·其三
作者：弘历
朝代：清
体裁：七言绝句

围墙南苑已观其，接驾千官候路陲。自是今朝多喜色，无斯雨未易言斯。
晓行三首·其二
作者：弘历
朝代：清
体裁：七言绝句

秋麦今朝迥胜前，露珠含翠欲生烟。春光绝胜看花柳，不许驱驰恣马鞭。
晓行三首·其二
作者：弘历
朝代：清
体裁：七言绝句

郊村野店远相连，绿柳红桃带湿烟。农务欣沾三月雨，何妨馀事凑春妍。
晓行二首·其一
作者：弘历
朝代：清
体裁：七言绝句

晓行最喜爽凉侵，跋泞履平异昨今。略异之间殊怃畅，可知无定是人心。
晓行二首·其一
作者：弘历
朝代：清
体裁：七言律诗

背指云庄碧巘标，轻寒微递素秋朝。两山抱谷行十里，一水萦流渡廿桥。常喜村墟闻犬吠，不教父老讶鸡翘。精蓝犹在翠微里，只许钟声林外飘。
晓行二首·其二
作者：弘历
朝代：清
体裁：七言绝句

收为踌躇未为喜，快晴实惠两相宜。与与禾黍如助长，秋穫犹遥戒满词。
晓行二首·其二
作者：弘历
朝代：清
体裁：七言律诗

漩澓回环白石磷，苍苍露芷更烟蘋。源头自是新过雨，渡口旋看暴涨津。通野望中全入画，问程行处那生尘。所欣高下丰收定，才得茅檐鲜叹贫。
晓行六韵
作者：弘历
朝代：清
体裁：五言排律

春雨夜方间，春云晓更铺。容容羃山顶，霭霭暗村途。金柳罥烟穗，绿麰贯露珠。佳诗宋氏句，活画米家图。曲肖江南矣，先声有是乎。遥知清跸路，次第待吟吾。
晓行即事·其一
作者：弘历
朝代：清
体裁：七言绝句

东风晓日冱寒徂，芜长亭皋露气濡。马踏土香迎目润，年来春景得曾无。
晓行即事·其三
作者：弘历
朝代：清
体裁：七言绝句

垄首红英护荜门，江南仿佛杏花村。今年春野偏宜望，处处耕犁湿土翻。
晓行即事·其二
作者：弘历
朝代：清
体裁：七言绝句

窣地牂杨罥绿丝，鞭停珠勒意为迟。即看夹路成阴者，记得移栽拱把时。
晓行即事·其四
作者：弘历
朝代：清
体裁：七言绝句

春麦才生秋麦长，绿葱一律染烟光。已沾好雨仍希泽，未敢轻言饼饵香。
晓行即事三首·其一
作者：弘历
朝代：清
体裁：七言绝句

霜华人迹侵晨冷，海旭才升暖一川。衣被万方吾本愿，博施惟觉惭黄绵。
晓行即事三首·其三
作者：弘历
朝代：清
体裁：七言绝句

两宵停跸到皇都，晓起翻怜七萃徒。硉兀不辞鞭瘦马，更无欲歇怨长途。
晓行即事三首·其二
作者：弘历
朝代：清
体裁：七言绝句

仲夏鸣梢启六騑，回看纳稼遍王畿。虽云五月边关外，祈岁心无片刻违。
晓行即景
作者：弘历
朝代：清
体裁：古风

两山中间夹溪川，山寒岚重溪生烟。烟岚相逼黯如雾，虽雺不湿汗漫然。策骑如游乾闼利，祥麟威凤纷腾鶱。三珠双树不根峙，层楼阿阁无地悬。须臾金翼丽高照，真空幻有消无缘。世间万事不异此，前人后议诚谁贤。
晓行即景
作者：弘历
朝代：清
体裁：五言律诗

几点雨丝轻，肩舆破晓行。麦均濯绿颖，杏已绽红英。云岭远如失，烟村近乃呈。发生资润泽，吟惬五言城。
晓行即景
作者：弘历
朝代：清
体裁：古风

夜雨酿晨寒，曦轮隐峰半。旋旋暖光吐，林樾增辉绚。露重马蹄湿，峦回鸟道转。旷谷捲千幕，野火腾馀爨。气压不能升，结作白云片。始穿云际出，忽据云上看。乃知岚霭奇，总自人意幻。揽辔立斯须，清吟纪所见。
晓行即景
作者：弘历
朝代：清
体裁：七言律诗

微雨昨朝酿薄凉，行行东宇露阳光。已欣荞坂润含白，雅称禾田熟染黄。云恋高峰如系带，寒侵空谷欲添裳。年年跸路浑经惯，计里何须问短长。
晓行即景
作者：弘历
朝代：清
体裁：七言律诗

拂曙行旌度柳堤，水村咿喔尚闻鸡。晓风袅袅侵人袂，春草萋萋没马蹄。二月征途如画展，一鞭烟景入吟低。依然前岁东巡路，回首思量重惨悽。
晓行即景
作者：弘历
朝代：清
体裁：五言律诗

春云轻缀宇，晨露净消尘。红日寒犹浅，青郊景渐新。意行怜路近，岁熟觉风醇。西岭岚烟散，迎人玉障皴。
晓行即景
作者：弘历
朝代：清
体裁：七言律诗

树色山容面面移，鸣鞭画意镇相随。风沿谷口来偏速，日隔峰头出较迟。马识涂寻刚浅渡，鸟惊人向最高枝。前秋晓景分明会，结习还参不即离。
晓行即景
作者：弘历
朝代：清
体裁：七言律诗

烟轻露重破秋天，晓色催人柳拂鞭。茅舍刍栩饶野意，涤场筑圃待丰年。东邻杵相西邻杵，秋社钱增春社钱。半载饱参忧戚梦，乍观多稼一欣然。
晓行即景
作者：弘历
朝代：清
体裁：七言律诗

雨歇村村喜快晴，六骢不肯速催程。朝烟欲泮招提远，野水初增略彴横。罨画郊原深柳杏，卖饧时节近清明。兰衢润溽无尘壒，却似山阴镜里行。
晓行即景·其一
作者：弘历
朝代：清
体裁：七言绝句

东风习习拂车幨，景物纷迎取次拈。麦色阿谁传节度，共人程路日徐添。
晓行即景·其一
作者：弘历
朝代：清
体裁：七言绝句

寸雨才欣稚麦滋，行程农务两相宜。东皇列缺行新令，不使髯翁句擅奇。
晓行即景·其一
作者：弘历
朝代：清
体裁：七言律诗

笃速青骢趁晓行，云途烟驿洒然清。疏星渐敛秋河影，残月遥连曙色明。野渡水寒无马饮，荒村人静有鸡鸣。朝岚尽捲千峰紫，极目郊原畅远情。
晓行即景·其一
作者：弘历
朝代：清
体裁：七言绝句

连日春阴不放晴，伊祁荟蔚又云生。麦塍廿里翠如洗，大似丹徒道上行。
晓行即景·其三
作者：弘历
朝代：清
体裁：七言绝句

山生云复擘云开，光幻离奇有是哉。雾上高峰忽承照，金堂玉室定难猜。
晓行即景·其三
作者：弘历
朝代：清
体裁：七言绝句

村民瞻就遍郊坰，每问春耕辔为停。去岁逢收衣食足，幸无鹄面与鸠形。
晓行即景·其三
作者：弘历
朝代：清
体裁：七言绝句

背郭连延种树多，熙熙老幼迓鸾和。但安其性无烦令，为政名言忆郭驼。
晓行即景·其二
作者：弘历
朝代：清
体裁：七言绝句

土生香润亩南东，惜景常教驻玉骢。淡霭依山云缕散，一鞭晓日暖通红。
晓行即景·其二
作者：弘历
朝代：清
体裁：七言绝句

晓云掩冉作轻阴，因地田功自酌斟。便雨不多晴亦可，今年差慰量农心。
晓行即景·其二
作者：弘历
朝代：清
体裁：七言律诗

瀼瀼白露湛青莎，目照如烟泛远波。古寺不闻清磬响，柴扉半掩野人歌。菁葱眉色迎青嶂，替戾铃声过紫驼。何必伊凉寻旧谱，碛程塞景入吟多。
晓行即景·其二
作者：弘历
朝代：清
体裁：七言绝句

青蒲白芷一溪斜，村外盈盈见杏花。韶令较于走马疾，可怜春那更须赊。
晓行即景·其四
作者：弘历
朝代：清
体裁：七言绝句

东皇神贲物韶妍，晓润瀼瀼缓亸鞭。最爱绿杨烟色好，山村行近卖饧天。
晓行即景·其四
作者：弘历
朝代：清
体裁：七言绝句

引水输田曲抱原，柳丝柔绿护柴门。润含膏土无尘壒，似过江南水竹村。
晓行即景·其四
作者：弘历
朝代：清
体裁：七言绝句

春山云出意为迟，云隐山容望复疑。一晌停鞭生妙解，画家活法盖如斯。
晓行口号
作者：弘历
朝代：清
体裁：七言绝句

秋云似雾傍峰攒，晓月如冰过望团。野彴横溪连骑渡，炊烟出树引人看。
晓行四首·其一
作者：弘历
朝代：清
体裁：七言绝句

夜阴弗雨渐开晴，旋跸肩舆趁晓行。记曰事凡豫则立，随时可以验人情。
晓行四首·其一
作者：弘历
朝代：清
体裁：七言绝句

忽报浓阴忽称霁，忽于枕上听风传。通宵不安寐晓起，赢得轻轻点玉田。
晓行四首·其一
作者：弘历
朝代：清
体裁：七言绝句

趁晓启行晓气清，绿杨红旭上铜钲。肩舆四望心怡者，润露濛濛麦始萌。
晓行四首·其三
作者：弘历
朝代：清
体裁：七言绝句

改火风过暖不凉，路傍夏店面南望。少年曾是经行处，昔日吟情祇合忘。
晓行四首·其三
作者：弘历
朝代：清
体裁：七言绝句

曙光才放旋遮阴，密洒琼葩暗远林。时止时飘浑未定，益教翘望剧萦心。
晓行四首·其三
作者：弘历
朝代：清
体裁：七言绝句

松枝苇席结香棚，耆老怜他祝嘏诚。渐入滋阳别曲阜，吾民处处有逢迎。
晓行四首·其二
作者：弘历
朝代：清
体裁：七言绝句

奠芹慰展九年思，阙里回瞻欲去迟。夹路麦苗将及尺，谁为助长尽含滋。
晓行四首·其二
作者：弘历
朝代：清
体裁：七言绝句

远村看未大分明，图早到因趁晓行。适百里半九十里，悟为学即验人情。
晓行四首·其二
作者：弘历
朝代：清
体裁：七言绝句

迤北横山列屏障，田盘遥见远峰尖。忽铺轻雾标殊旨，卷密放弥一刻兼。
晓行四首·其四
作者：弘历
朝代：清
体裁：七言绝句

向东势比迤西好，竟积平田二寸皆。一带北山犹觉厚，田盘消息递来佳。
晓行四首·其四
作者：弘历
朝代：清
体裁：七言绝句

春霖前日向西大，行潦依然马艮腓。幸是昨朝未继洒，欲移此泽泽京畿。
晓行四首·其四
作者：弘历
朝代：清
体裁：七言绝句

烟村水郭动相连，老幼出迎意颇虔。总总资衣资食辈，无他治法为祈年。
晓行杂言
作者：弘历
朝代：清
体裁：古风

世间行路人，期先至其所。试以偶絜矩，万事胥堪睹。应思先至人，有何胜后者。乃必欲争先，实则自寻苦。老年率鲜寐，车声发五鼓。虽不厌其烦，久识劳因旅。然我亦夙兴，命驾才破曙。责人责已间，忠恕难措语。笑登仕途客，有如此者否。
晓行过安肃
作者：弘历
朝代：清
体裁：五言律诗

霜重日华明，鸣梢过遂城。寒村烟霭合，野景画图横。民气虽非馑，秋收底觉盈。劳劳常廑念，米价几时平。
晓起
作者：弘历
朝代：清
体裁：古风

冬夜难为晓，及晓转益驶。卯牌犹秉烛，无何报辰矣。晏朝古所戒，宵衣乃正理。独是造朝人，每至五鼓起。夙兴固其宜，忠恕或不尔。设使稍假藉，怠荒风更靡。始知美善兼，自古为难已。有利必有弊，万事皆如此。
晓起
作者：弘历
朝代：清
体裁：七言律诗

塞苑背秋将涉冬，夜长晓起敢耽慵。曙檐有鸟如传漏，山寺无僧亦撞钟。且未展书玩义理，却先问政致勤恭。金乌旋自东南上，西北高辉几个峰。
晓起
作者：弘历
朝代：清
体裁：七言律诗

庭树鸟声出曙窠，披衣试问夜如何。挈壶已报晨星少，拥帚谁嫌落叶多。绕户山岚轻送冷，入窗池影渐增波。报章未至心馀暇，拈得清诗一晌哦。
晓起
作者：弘历
朝代：清
体裁：古风

昨晚腻云散，山尖露夕阳。一夜西北风，衾枕生峭凉。晓起碧天净，举头明月光。大田宜时曝，饱穗沃露瀼。荞菜更润垄，农圃胥叶祥。所望庶不孤，万宝伫登场。行旅更无阻，舆情喜气扬。额庆既慰心，益励敬无遑。
晓起
作者：弘历
朝代：清
体裁：古风

晓起倚轩楹，雨后气萧爽。湖山恭净思，虚庭含万象。游鱼唼藻来，鸥鸟冲波往。岂惟净尘壒，物物遂长养。万几犹未閒，九有入遐想。安得胥还淳，共乐羲皇上。
晓起
作者：弘历
朝代：清
体裁：古风

晓起凭轩楹，林泉供静怡。假山凝宿润，新花濯故枝。洒然衣袂凉，九夏如秋时。俯仰足适兴，何必登崇台。是时甘雨足，膏泽遍草莱。念彼垄亩间，新秧正含滋。抚景廑重农，岂以恣游嬉。恭已奉三无，澄心待万几。
晓起
作者：弘历
朝代：清
体裁：五言律诗

窗色晓苍苍，庭柯雀噪忙。晏眠钦有戒，问政励无遑。几片云飘缕，一轮曦露光。究因微雨后，顿觉切晨凉。
晓起
作者：弘历
朝代：清
体裁：古风

老年率鲜寐，丑末寅初醒。未肯即披衣，恐劳�御等。东方昔致刺，晏起复为�。无是有多非，为君难可省。卯兴或其可，摺奏批各省。引见对明廷，人材酌莠颖。岂以豫卷阿，而忘敕政整。
晓起
作者：弘历
朝代：清
体裁：七言绝句

閒云数片当晨散，落叶一庭比昨添。涉猎诗书览秋景，山庄随意足清恬。
晓起
作者：弘历
朝代：清
体裁：古风

问夜到天明，晓起少云色。凉风翻送爽，无望徒增悒。麦收已报歉，禾黍苗方翼。长养资甘润，滋培要此刻。虽切祈年心，惭乏致和德。仰睎瞪发劳，展转以反侧。旁人宽我云，可待愁胡急。设至不可待，纵愁何嗟及。
晓起
作者：弘历
朝代：清
体裁：七言律诗

问彻更宵雀噪檐，凑云离毕总虚占。昨朝孤望今如故，五日为期六不詹。引以成长忧未艾，春将入夏燥加添。无聊祗欲囚耕父，去厉甘膏早渥沾。
晓起
作者：弘历
朝代：清
体裁：古风

首夏晓犹寒，閒庭澹风露。一轮初日上，红映东林树。徘徊试瞻眺，云峦互吞吐。莺声得得来，花事堂堂去。念兹过隙阴，驭朽尤堪虑。凭轩待奏章，玩物非所慕。
晓起
作者：弘历
朝代：清
体裁：古风

鸦啼度空宇，雀醒喧霜干。怯寒未出户，夜气观平旦。栖迟待章奏，义府堪流玩。须臾金乌上，明窗朗书案。修绠汲理渊，先登仰道岸。
晓起一律
作者：弘历
朝代：清
体裁：七言律诗

纸窗霭霭昒昕铺，晓起林亭满目濡。雨霁景光最希有，春园兴趣得曾无。桃花红映黄薰柳，雁字云呼水宿凫。乐在高原将下隰，耕犁处处看人扶。
晓过景州
作者：弘历
朝代：清
体裁：七言律诗

春烟敛处见城郭，露冕行中觐臣民。羽林警跸尔莫亟，蔀屋暑寒吾最亲。政协刚柔要因俗，风树彰瘅归以仁。每度户口较先益，足食艰致陈相因。
晓过玉田县
作者：弘历
朝代：清
体裁：五言律诗

朱鸟藏轮际，凉蟾弄影时。疏星尚寥亮，曙色已晞熙。野水明寒渡，村烟荡晓炊。蓝田非此地，种玉复伊谁。
晓过西岭有作
作者：弘历
朝代：清
体裁：七言律诗

彻夜时霖晓未晴，大云还傍岭头生。春泥却厌肩舆慢，石栈原堪策马行。与雾周旋如一体，向人言语祇闻声。山庄小别动经月，列巘藏形似有情。
晓过青龙桥
作者：弘历
朝代：清
体裁：五言律诗

朝爽拂人多，虹桥枕玉河。向山行熟路，遍野看嘉禾。高下全滋茂，雨旸时协和。老农惊未见，我意喜如何。
晓阴
作者：弘历
朝代：清
体裁：七言绝句

晓起春云滃作阴，土膏发润气深沉。亦知举趾时犹未，望泽谁能有足心。
晓阴
作者：弘历
朝代：清
体裁：古风

晓阴含润溽，准拟雨复零。雨过亦未久，望蜀人常情。无何颠风作，吹散浮云轻。不雨信可待，而我心怦怦。怦怦辄自问，或我志满盈。圣狂一念分，惧在所可矜。何当尺泽均，大利东郊耕。
晓阴
作者：弘历
朝代：清
体裁：五言律诗

晓阴重春宇，伫看久徘徊。润□青郊纵，霏微数点才。祝风其莫作，恐霁又云开。点笔艰佳句，惟应道惜哉。
晓阴
作者：弘历
朝代：清
体裁：五言律诗

破晓登程又，吐云羃宇皆。逢阴终是好，设雨益当佳。遥望藏山色，平铺遍麦荄。既欣既盼处，何以置吾怀。
晓雪
作者：弘历
朝代：清
体裁：七言绝句

晓寒凝雪舞长空，融地原如落雨同。缀树冰花留片刻，讶看梅蕊绽东风。
晓雪三首·其一
作者：弘历
朝代：清
体裁：七言绝句

瓦阴宿雪未全消，又值弥天鹤毳飘。于泽那辞云已足，倚楹欣看落瀌瀌。
晓雪三首·其三
作者：弘历
朝代：清
体裁：七言绝句

孟春三白遇重重，有喜端因为利农。赢得馀情拈七字，西山当面玉为峰。
晓雪三首·其二
作者：弘历
朝代：清
体裁：七言绝句

雪光霭霭接晨光，流漫纵横势正扬。著地消融浑不见，开韶方悟律回阳。
晓雪有作
作者：弘历
朝代：清
体裁：五言律诗

春雨寒凝雪，油云入晓浓。泽流成沃壤，玉积出高峰。和洽占逢岁，忧勤望破冬。山村经历处，乐意在耕农。
晓霁
作者：弘历
朝代：清
体裁：七言绝句

山云昨晚布犹浓，满拟岩斋夜雨逢。问彻五更报晓霁，虽非迫望惜因农。
晚
作者：弘历
朝代：清
体裁：古风

斜阳隐西峰，雨过生轻爽。蝉声噪周岸，镜湖平似掌。荷风送细芬，一叶轻舟荡。对兹空阔天，聊结烟霞想。
晚
作者：弘历
朝代：清
体裁：五言律诗

鸣笳催落日，画鼓震金风。马应传呼聚，天临旷野空。辕门群卫肃，虎帐列灯红。武备从来整，时巡制亦同。
晚云
作者：弘历
朝代：清
体裁：五言律诗

晚云频酿雨，春夜可怜生。宿土方回润，东郊正待耕。慰因看麦长，愁是听风鸣。欹枕难成寐，终宵盼望情。
晚圃
作者：弘历
朝代：清
体裁：五言律诗

晚圃萧疏甚，秋光亦可吟。桔槔閒井畔，蟋蟀聚墙阴。蔓老霜壶坠，花稀风蝶寻。白驹惊过隙，抚景愧君临。
晚坐言怀
作者：弘历
朝代：清
体裁：七言律诗

已丑滇南曾用兵，元臣亲饯祃旗征。不堪契阔频握手，爰藉游观一散情。谁识归翻成永别，斯重至宛忆前行。离宫晚坐消清漏，感慨无端触绪生。
晚归
作者：弘历
朝代：清
体裁：古风

寻鹿不觉归来晚，虽崇山中实御苑。碧天无际玉轮高，世界如游广寒宛。竖峰横岭大光明，万树蔚作丹桂荣。却笑吴刚纵有斧，一时何以修交撑。出谷徐行尤清美，两两红灯来接矣。月色甚佳安用尔，尔辈效勤惯若此。
晚晴
作者：弘历
朝代：清
体裁：五言律诗

一雨连三日，伏时原亦常。既优方戢慰，虑过复徬徨。申末收馀点，酉中露夕阳。明朝立秋节，皓曝祝农祥。
晚晴
作者：弘历
朝代：清
体裁：五言律诗

不雨已五日，今晨似欲霖。故知无潦虑，颇切望晴心。间作过午未，幸看散晚阴。西成期尚远，较量敢忘钦。
晚晴
作者：弘历
朝代：清
体裁：古风

丝雨如雾霏，送爽不致泞。宁惟利行旅，宜麦资农政。密云尽归岫，晚晴碧霄净。徘徊坐离宫，松月清光映。景佳意亦适，点笔因属咏。
晚晴
作者：弘历
朝代：清
体裁：五言律诗

云敛东南去，风从西北生。尽湔午时热，都喜仲秋晴。荞莱蔚增润，林泉飒益清。玉蟾欣巧让，烛宇倍晶明。
晚晴
作者：弘历
朝代：清
体裁：五言律诗

傍午雨已细，逮申云遂徂。斜阳在晚树，爽气拂冰幮。稼穑消愁虑，缥缃伴静娱。继兹祝时若，兹敢满言乎。
晚晴
作者：弘历
朝代：清
体裁：七言绝句

历辰逮已阴弗雨，过午将申日放晴。资益晚田协秋节，对时惟切凛持盈。
晚晴
作者：弘历
朝代：清
体裁：古风

彻日秋雨疏复密，既优既渥利晚田。便教入夜定何碍，予情究愿速霁焉。似此求美复求善，无厌欲实因农牵。申末酉初云欲散，西北风吹逐以全。东山高处夕阳朗，凉飔爽气澄满川。岩斋点笔意为快，坐对宵景星斗悬。宜雨宜旸太如意，益戒满盈励惕乾。
晚晴
作者：弘历
朝代：清
体裁：五言律诗

快雨净涤暑，微凉飒晚晴。徂云指东远，斜照向西明。愁虑以次减，吟情不约生。京城沾被否，仍系望遥萦。
晚晴
作者：弘历
朝代：清
体裁：古风

时晴时复阴，云容殊未让。辍翳为欣慰，继澍顿惆怅。曾忘一日前，展转其雨望。甫足即虞多，自觉近孟浪。嘈嘈云亦厌，傍晚大晴放。
晚晴
作者：弘历
朝代：清
体裁：古风

昨夕雷雨作，驱云惜弗净。晓起就长途，英英犹有剩。大田结穗时，优沾信农庆。雨不雨均可，独是致泥泞。未免仆夫劳，稍因虑怲怲。晚来西北风，吹散云已竟。既幸利行旅，更喜宜旸定。天贶有如斯，惕哉励敬胜。
晚晴
作者：弘历
朝代：清
体裁：五言律诗

晚晴弦月露，山里倍凄清。竹埭声犹飒，松窗影故横。岩风凉不冷，瀑水暗还明。好雨欠优浃，那无珍惜情。
晚晴
作者：弘历
朝代：清
体裁：五言律诗

晚晴明积素，岩景益堪奇。镂玉为屏际，敛云归岫时。入图浮霁色，敲句引清思。今夕虾蟆冷，东山故上迟。
晚晴
作者：弘历
朝代：清
体裁：古风

暑雨十分沾，适可斯当止。迩有作霖势，踊惧念无已。傍晚云散尽，夕阳明树底。溪亭坐爽凉，筹农心为喜。人情鲜恒常，转迁迅若此。
晚晴
作者：弘历
朝代：清
体裁：七言律诗

楼烟雨果致烟雨，喜自西南云脚铺。霂霢斜飞暗莲岛，䨜霖遥似绘鸳湖。归舟不待风吹阵，舣岸已看日晃隅。坐阁夕阳鸦背闪，时旸曰慰益虔吾。
晚晴
作者：弘历
朝代：清
体裁：七言律诗

润野非希膏雨时，晚晴千嶂霁光披。雪飞几点浑无冷，云敛一空旋放曦。应是山灵技毕献，得教春景览靡遗。所欣在此不在此，东作方兴暖更宜。
晚晴
作者：弘历
朝代：清
体裁：五言律诗

疏密雨既足，晚来虹见东。虽无惧霖意，实有喜晴衷。似此太如愿，惟应益省躬。蝉声出高树，流响藉西风。
晚晴
作者：弘历
朝代：清
体裁：七言绝句

秋霖既渥望时晴，晚散秋云霁霭明。花色虫声秋信报，同民乐是待秋成。
晚晴
作者：弘历
朝代：清
体裁：七言律诗

终日雨晴恰相间，晚来云敛碧虚宽。草头露戴含新润，松下风过觉峭寒。现出光华月几望，照惟澄澈水微澜。更予喜处乾泥潦，山市明当迓凤銮。
晚晴
作者：弘历
朝代：清
体裁：五言律诗

荟蔚势犹隮，晚晴实幸兮。东南悬螮蝀，西北捲云霓。可冀麦登廪，兼欣途免泥。明朝启清跸，庆慰首频稽。
晚晴
作者：弘历
朝代：清
体裁：五言律诗

西风吹雨脚，傍晚忽开晴。已自蠲炎炽，犹欣利旅征。潢池鲜蛙鼓，院树有蝉笙。入夕秋云擘，银蟾露体明。
晚晴
作者：弘历
朝代：清
体裁：古风

诘晨�雭霏烟丝，疏密间作已过午。时行大雨审何妨，终冀快晴利禾黍。落晚云开晃夕阳，碧天似洗风含凉。已闻蝉声出高树，又见新波涨远塘。从愿时若有如是，自问何修而遇此。持盈祝稔益竦然，敕几遑敢萌懈弛。
晚晴
作者：弘历
朝代：清
体裁：古风

雨来作乍炎，雨止馀轻冷。秀木鸣珠点，长空驻云影。须臾风散之，色色声声静。泬㵳洗碧天，我意同高迥。
晚晴
作者：弘历
朝代：清
体裁：古风

雨雪既已足，晚晴良复佳。高舂擘云匡，积素栖松钗。游览适可歇，延春憩夕斋。远听瀑泉声，增脉激喧䝇。虽喧无碍静，为是山中来。
晚晴·其一
作者：弘历
朝代：清
体裁：七言绝句

雨来不辨遥山色，雨过犹听近瀑声。尽涤炎嚣生飒爽，夕阳返照一川明。
晚晴·其三
作者：弘历
朝代：清
体裁：七言绝句

移得新篁翠影翻，便教快雨润龙孙。田功消息今年好，馀事怡情略可论。
晚晴·其二
作者：弘历
朝代：清
体裁：七言绝句

目送徂云螮蝀东，蔚蓝天色净高空。生衣披处池亭敞，消受荷花面面风。
晚晴即景
作者：弘历
朝代：清
体裁：七言律诗

云徂螺黛濯遥岑，快霁清寥倍起吟。雨过百花添喜色，夏初万叶试新阴。那无即景成鍊意，但觉协时特遂心。为此翻增盛满惧，一篇无逸静披寻。
晚晴即景
作者：弘历
朝代：清
体裁：古风

膏雨沃禾根，襄云敛天未。夕阳西山西，霞光殷一抹。叶影翻鸦背，花姿艳韎韐。鉴波喜朗澄，披宇寄寥阔。铜雀欲喧鸣，望慰三农渴。
晚晴即景
作者：弘历
朝代：清
体裁：古风

螮蝀饮在东，晚晴今始定。苦霖纵未致，宜旸终觉庆。空宇云难留，落照曦欣映。溽蒸那可辞，上伏炎方盛。彼蝉则何知，万树鸣相竞。
晚晴即景
作者：弘历
朝代：清
体裁：五言律诗

霖雨既优渥，思量晴最佳。东南虹影驾，西北爽风偕。万里都无翳，三农总惬怀。抚时诚厚幸，懋敬志遑乖。
晚晴即景
作者：弘历
朝代：清
体裁：古风

风来西北爽，云去东南遒。碧天无纤翳，夕阳爓树头。蝉音奏笙亮，花气蒸香浮。讵惟赏晚景，所喜宜田畴。素魄过弦宽，可以泛兰舟。
晚晴落景
作者：弘历
朝代：清
体裁：古风

已是云閒候，欣逢日曝时。几缕不成章，幻为霞彩披。彩复渐隐散，碧天空四垂。东林有奇观，爓爓翻高低。蝉鼓倜傥声，荷敲潇洒枝。可以泛兰船，月光正朗宜。
晚晴落照
作者：弘历
朝代：清
体裁：七言律诗

东岭攀登暂觉暄，爽迎陟降顿除烦。横峦高自鲤脊度，西日明同鸦背翻。爓爓林光风摇霁，徐徐峰影霭消昏。流阴不住原常住，昨岁依然此景存。
晚晴落照
作者：弘历
朝代：清
体裁：古风

习习吹爽风，看从西北来。郁溽正无聊，阴翳忽尽开。西峰落翠色，夕照与之佳。峭茜入沧池，赪影明漪洄。较农既慰志，即景亦惬怀。
晚晴落照
作者：弘历
朝代：清
体裁：古风

十日快晴微盼雨，既雨原欣晴亦佳。徂云散尽碧天净，晶明朱鸟衔崔嵬。迤东林木更宜望，叶叶弄影翻玫瑰。风清气霁心以慰，月舫未夕乘凉开。
晚晴落照
作者：弘历
朝代：清
体裁：古风

夜雨亟优渥，长此虞过多。谓我近始慰，宁知慰无何。然正应如是，先忧忘则那。卓午鱼鳞轻，傍晚为明霞。须臾霞更散，远滴西山螺。蝉声亮高树，鱼戏动新荷。兰舟候琳池，聊以弄影娥。
晚晴落照
作者：弘历
朝代：清
体裁：古风

孟秋月之朔，宜晴众所知。云虽时聚散，而未垂银丝。怵惕以终朝，傍晚明斜曦。油云向海徂，轻云变霞披。归鸦背翻金，游鹿蹄印泥。林叶更致佳，炳炳晶晶飞。物意无不欣，而我仍馀思。思明当继晴，农谚益钦期。
晚晴落照
作者：弘历
朝代：清
体裁：五言律诗

徂云傍晚收，返照入嵓楼。叶底明乔树，山尖驻赤斿。豳风稍觉慰，驹影漫增愁。孤鹜齐飞处，高才忆绛州。
晚晴落照
作者：弘历
朝代：清
体裁：古风

急雨清烦暑，晚晴辉返照。似此晴雨时，诚非意所料。意惬在宜农，馀暇聊吟眺。林叶低翻明，水风爽含峭。便可放轻舟，弦月天中耀。
晚晴落照
作者：弘历
朝代：清
体裁：古风

急雨驱殢云，晚晴辉落照。入波翻画楼，挂树明烟峤。助之西北风，寥寥鸣万窍。迟日方立秋，气机已先到。鸣蝉惜景光，嘒嘒枝头噪。
晚晴落照
作者：弘历
朝代：清
体裁：古风

时行作霖候，虞多不虞少。既沾斯愿晴，奢愿吾自晓。过申云片涣，傍酉曦轮皛。高树偏有情，叶叶霞光照。蜗篆乾壁间，蝉笙亮林杪。溽暑一以湔，朗照真称好。今夕才逾望，正宜泛琳沼。
晚晴落照
作者：弘历
朝代：清
体裁：古风

时行那免雨，既雨最宜晴。今年幸若此，额手庆慰生。然予有所思，庆慰邻满盈。憬乎其可哉，巩谦励屏营。况日盼捷音，西望心常怦。夕阳照高树，爓爓复晶晶。佳景合付谁，鹤刷与鹿鸣。
晚晴落照
作者：弘历
朝代：清
体裁：五言律诗

渥雨不为霖，晚晴更惬心。徂云净一宇，斜日照千林。滴滴枝垂露，浮浮叶闪金。对时协农庆，惟是倍生钦。
晚晴落照
作者：弘历
朝代：清
体裁：古风

湘云徂已弱，金风吹正健。白帝肃车舆，预日先传信。下舂朗西山，明霞色殷缙。辉天争日丽，莹波延月印。蝉噪绿梧高，蝶栩紫兰喷。宜旸既惬怀，乐赏秋光嫩。
晚晴落照
作者：弘历
朝代：清
体裁：七言律诗

碧空敛翳露晴曦，螮蝀在东莫指之。西北风来能送爽，东南云去那留丝。幸知多稼逭污潦，更免小民曰怨咨。鸦背树头生动朗，天然画趣喜同斯。
晚晴落照
作者：弘历
朝代：清
体裁：古风

秋雨既应节，晚晴真复美。徂云恋日光，绛染拖霄绮。林翻鸦背赩，高低杂翠紫。农徵信慰怀，触目皆堪喜。凉魄映素辉，兰舟候湖涘。
晚晴落照
作者：弘历
朝代：清
体裁：古风

絮云一片无，下舂益晃朗。爓爓翻树叶，流丽风含爽。涨水亦云消，平湖澄漭沆。一以乘晚凉，一以散郁想。遂命漾筠舟，徐待月之上。
晚晴落照
作者：弘历
朝代：清
体裁：七言律诗

西北风来散晚阴，下舂落照晃林岑。峰西明霁峰东暗，叶面绿琼叶背金。芳草留踪下饮鹿，密枝闪影乱归禽。宜旸宜雨真如愿，未至秋收未敢谌。
晚晴落照
作者：弘历
朝代：清
体裁：古风

西日赩东山，东霞翻西宇。有光乃无质，熻熻辉林楚。著壁如涂赤，入水似燃炷。树蝉益亮簧，池蛙竞鸣鼓。须臾暮景苍，色声归静所。
晚晴落照
作者：弘历
朝代：清
体裁：古风

迩幸若休徵，雨可不雨可。密云细丝零，傍晚鱼鳞妥。西北露曦光，晃射云成火。蝉声树杪喧，波影湖心沱。泛月恰云宜，爱景随时我。
晚晴落照
作者：弘历
朝代：清
体裁：古风

阵雨西北风，捲去重云拥。旋看东南天，虹桥驾螮蝀。下舂辉夕阳，照我层楼栋。披襟弗觉炎，爽籁松梢动。时若有如斯，增慰还增悚。
晚晴落照·其一
作者：弘历
朝代：清
体裁：古风

絮云归东南，斜日恋西北。右岭渐铺阴，左峰益朗色。朗色翻湖光，上下连金碧。点缀红荷花，此景画难得。
晚晴落照·其三
作者：弘历
朝代：清
体裁：古风

恒情惟在农，较量甚农夫。艰雨即虑他，恐潦每愁吾。渥澍而快霁，似此诚希乎。心恬境逾佳，可以泛澄湖。
晚晴落照·其二
作者：弘历
朝代：清
体裁：古风

难得者快晴，廓落碧宇明。树叶爓金片，含风峭凉生。披来欲添衣，身爽神亦清。昨朝热忽忘，谁曾有恒情。
晚晴落照·其四
作者：弘历
朝代：清
体裁：古风

澄湖漾兰船，夕霭散馀署。广寒与徘徊，玉塞与延伫。麋鹿近埼岸，箴疵遨烟渚。即景思重华，闻善莫能禦。
晚晴落照四首·其一
作者：弘历
朝代：清
体裁：七言绝句

拖雨油云飞似来，涨湖驱暑片时才。綵虹饮练丝脚散，霞影先从西北开。
晚晴落照四首·其三
作者：弘历
朝代：清
体裁：七言绝句

东壁轻云绚作霞，背翻金缕有飞鸦。快晴刚喜快雨后，禾黍青葱总倍嘉。
晚晴落照四首·其二
作者：弘历
朝代：清
体裁：七言绝句

西日辉辉更射东，千林生翠渲新红。赵家金碧真儿戏，未若鸿濛设色工。
晚晴落照四首·其四
作者：弘历
朝代：清
体裁：七言绝句

曰雨而雨曰旸旸，西成庶可冀丰穰。咄哉言戒满招损，惟益敕心敬不遑。
晚晴遣兴
作者：弘历
朝代：清
体裁：古风

立秋夜复雨，所幸不致大。廿六阴弗雨，细霔宵间作。今朝乃廿七，密云散以破。独是炎歊剧，恐致蒸霖播。屈指三日间，愁慰两无那。傍晚睹快晴，嘹亮蝉声和。碧天净纤翳，高树夕阳磨。今夜晴始定，一枕得宴卧。
晚望
作者：弘历
朝代：清
体裁：五言律诗

瀛屿平湖上，登临晚望间。不须传警跸，坐可揽湖山。僧磬飘空落，渔舟唱晚还。桂林蟾影上，岂必待秋攀。
晚桂
作者：弘历
朝代：清
体裁：古风

塞中有桂已属奇，况于秋晚奇斯甚。然其理实易可知，特为霜迟致暖审。百卉率得暖气开，桂菊独待凉气来。桂先菊后禀金令，乍看同菀诚希哉。联芳合德金英簇，奚必分疏草与木。秋蟾三度又团圆，佳节何殊广寒馥。谁云南产艰北生，窖中培护应时荣。莫谩小山更招隐，人品依稀苏子卿。
晚桂
作者：弘历
朝代：清
体裁：七言律诗

山庄仍有桂花黄，今岁馀暄迥异常。曾见中秋微吐粟，为婪回跸久舒芳。色惟卉里元吉色，香是风前胜妙香。不识江南似兹否，菀枯迟速耐评量。
晚热
作者：弘历
朝代：清
体裁：五言律诗

按顿驻离宫，庭除晚热烘。密云号空遇，烈日景方融。辎重到休暇，树阴凉趁风。益知早行好，凡事豫斯通。
晚秋瀛台即景·其一
作者：弘历
朝代：清
体裁：五言律诗

仗马排芳岸，游龙达玉津。趯台宛蓬阆，香扆重逡巡。树态疏添紫，波光皎叠银。谁云秋色老，兰戺镇涵春。
晚秋瀛台即景·其二
作者：弘历
朝代：清
体裁：五言律诗

绮砌黄花秀，虾帘朱鸟晶。篆烟徐递馥，芸帙静含清。岩峡犹飞瀑，池亭可泛觥。蓼萧游豫处，著壁画图成。
晚荷
作者：弘历
朝代：清
体裁：古风

御湖芙容强半紫，山庄䓿萏如霞美。初来时节乃新秋，谓是偶然耐寒尔。塞垣旋跸近重阳，尚有临波缬红绮。宛向霜天共菊芳，依然露屿同葭倚。南暄北冷殊未然，彼屈此伸固其理。
晚荷
作者：弘历
朝代：清
体裁：古风

晚荷弄馀芳，摇曳临秋池。徼露纵有意，承晖觉无姿。西皞令肃若，南国香销兮。美人寂不采，骚客谁为题。似怀纨扇怨，如抱凉蝉悲。飒沓振清籁，疑唱秋风词。偶披稚圭传，名言颇似之。湛静安舒者，亦戒于后时。
晚荷
作者：弘历
朝代：清
体裁：五言律诗

盖张徼玉露，衣振拂金风。飞韵凉云表，扬猗塞浦中。何当仲秋月，翻看十分红。台讶思仙上，淮南见八公。
晚荷
作者：弘历
朝代：清
体裁：七言绝句

芳收岸蓼与汀蘋，净植依然武列滨。何必夺朱不君子，可知衣紫亦山人。
晚荷
作者：弘历
朝代：清
体裁：七言律诗

野水寒塘几柄芳，不妖态度出尘香。风前全露凌波体，塞外常看耐冷装。色共岩枫翻夕日，节同篱菊傲秋霜。关南开早凋还早，信屈凭参理趣长。
晚荷二首·其一
作者：弘历
朝代：清
体裁：七言绝句

落落萧萧开尚仍，挐舟佳会得閒凭。爱莲说里称君子，不遇后凋未足称。
晚荷二首·其二
作者：弘历
朝代：清
体裁：七言绝句

回舟向浦为桡停，讵藉花台叶屿宁。今日掞毫有别趣，绿云田地点疏星。
晚荷曲
作者：弘历
朝代：清
体裁：古风

金风披拂太液池，池中芰荷疑先知。残芳亚波纷错落，馀香犹逐双凫飞。双凫飞下平湖净，翱翔似恋明妆靓。翠盖饶擎露颗多，红葩却让霞光映。我来池上弄秋水，南华妙意差堪拟。何必对景惜韶光，山华陆叶俱如此。
晚蝉
作者：弘历
朝代：清
体裁：七言绝句

晚蝉因热势偏张，谁道枝头解唤凉。世上尽多趋热者，漫言我亦爱羲皇。
晚阴
作者：弘历
朝代：清
体裁：五言律诗

傍晚春云作，暗随暝色沉。为霖安必尔，便雪岂妨今。凭牖无他事，挑灯且试吟。忽听风势盛，懑懑不舒心。
晚阴
作者：弘历
朝代：清
体裁：五言律诗

入冬初未雪，望为晚阴加。也识时堪待，常云早益嘉。频询曾舞蝶，稍喜息鸣鸦。迢递闻宫漏，清吟剪烛花。
晚阴
作者：弘历
朝代：清
体裁：五言律诗

同云过午散，傍晚复浓阴。耐可寒郊景，那无望雪心。影藏冻雀厦，声静夕鸦林。满拟明朝路，玉田埋麦针。
晚阴
作者：弘历
朝代：清
体裁：古风

微雨才沾润，芳原已回绿。旱熯气稍解，究未优且渥。近苦剧炎蒸，朱鸟腾赫昱。二麦固无收，所虑穜与稑。我闻古贤臣，尚为百姓哭。缅居兆庶上，返已实惭恧。休徵艰感召，玉食我忍独。晚云羃西峰，为霖频默祝。何当檐溜倾，胜泻珠千斛。
晚阴
作者：弘历
朝代：清
体裁：古风

春晚复生云，春山远藏影。沮洳涸未尽，虑雨心耿耿。十岁九愁旱，见云已冀幸。今来乃惧云，无定惟情境。好恶我犹然，民碞用因省。
晚阴
作者：弘历
朝代：清
体裁：七言绝句

晚阴引我希霖意，好雨沾来未一旬。膏泽岂辞多益善，因思知足定何人。
晚阴
作者：弘历
朝代：清
体裁：古风

清明幸不风，晚阴非所意。居然吐英英，远山霭蓊翳。于泽谁辞多，复因春雨冀。挑灯且无眠，问夜频三四。云容时疏密，何当成霈势。农夫定歌舞，恰是兴犁际。行路亦奚妨，京国明朝至。
晚阴
作者：弘历
朝代：清
体裁：七言绝句

相风不动漏声传，喜见轻云暗远天。却为望殷三月雨，定教难稳一宵眠。
晚阴
作者：弘历
朝代：清
体裁：古风

荟蔚隮夕峰，旋隐碧芙蓉。霭霭树头低，英英谷口封。为霖斯益佳，于获宁辞重。情知甫沾泽，望蜀念太浓。然不能无望，亦曰因祈农。
晚雨
作者：弘历
朝代：清
体裁：七言绝句

傍晚山云四面生，细丝雄竹一时倾。庭前㔉土刚成寸，再霈为佳更缱情。
晚雨
作者：弘历
朝代：清
体裁：七言绝句

净域灵山晚布云，轻雷催雨霔纷纷。檐池接上琴声辏，二刻旋晴惜且欣。
晚雨
作者：弘历
朝代：清
体裁：七言绝句

向晚山云四面铺，盆倾片刻霁斯须。平冈斸土刚沾寸，不为慰㦲祇益吁。
晚雨
作者：弘历
朝代：清
体裁：五言律诗

向晚山云布，雷声隐隐闻。旋看数片散，祗落几丝棼。润地无一寸，忧心增十分。徊徨又孤望，把笔愧云云。
晚雨
作者：弘历
朝代：清
体裁：古风

昨近晚频阵雨霏，或夜或晓即开朗。似此润晅既应时，高下山田如助长。过申复见族云聚，须臾堕雨檐溜响。情知溽暑正时行，虑即为霖心敞恍。急阵旋过细点收，新月上弦光晃荡。就寝今夜得安眠，宁渠神怡身亦爽。
晚雨
作者：弘历
朝代：清
体裁：古风

晚雨作止凡数阵，顿盈沟浍潋蹄涔。虽云其涸可立待，究滋禾颖与麦针。入夕云捲东南去，过望月上乔松阴。不足为慰仍增盼，仆从却喜无潦侵。
晚雨
作者：弘历
朝代：清
体裁：五言律诗

晚雨刚成寸，昨朝合计三。非优未能慰，以欠益增惭。细点随风止，轻云归岫含。徘徊仍失望，欲寐那能甘。
晚雨
作者：弘历
朝代：清
体裁：古风

晨风吹雨去，晚风吹雨来。�雭声渐密，牛蹄涔积阶。濯红芳满花，浥绿润到苔。将谓霔久延，大田一犁皆。无何西北天，复觉云脚开。蓬蓬势更张，惜望徒徘徊。
晚雪
作者：弘历
朝代：清
体裁：五言律诗

六花停向午，傍晚复攒团。霈势继前势，凭观真惬观。增来香土润，收去朗霄宽。适可原宜止，过多恐酿寒。
晚雪
作者：弘历
朝代：清
体裁：五言律诗

春云复作阴，晚雪落森森。积地如明月，织空讶玉林。优膏有若是，慰志觉难任。点笔灯窗下，何妨微冷侵。
晚霞
作者：弘历
朝代：清
体裁：古风

徂云散未净，夕日烘为霞。晚晴知已定，农谚喜兆嘉。闪叶动高树，翻背看归鸦。碧天光照迥，翠巘阴落斜。烦绪一以澄，所欣在田家。京畿如斯否，复因缱念遐。
晚香玉
作者：弘历
朝代：清
体裁：七言律诗

西域传来贵似金，繁滋簇簇满墙阴。晚纫骚客幽兰佩，閒掠佳人白玉簪。名状标题应入疏，画图省识尚沉吟。寻常悟得香中谛，是卉皆成薝卜林。
晞阳阿
作者：弘历
朝代：清
体裁：古风

古洞香山隩，锡名曰晞阳。盘盘历曲栈，宛宛成回冈。精舍构其间，冬温夏复凉。四序无不佳，斯时景最良。一窗暖日明，万嶂石林苍。冰泉哀玉声，霜叶水晶光。近郭与远村，烟里辨微茫。披卷晤古人，获我中心藏。
晞阳阿
作者：弘历
朝代：清
体裁：古风

此处亦常来，未比别峰殊。问景值严节，始识其妙夫。阴岭辟圆户，石林得仄途。匼匝玉屏围，避风静霜株。温暾金鸟临，送暖烘冰须。晞阳坐云窝，旷览恣清娱。即景思赵衰，况予司化枢。
晞阳阿口号
作者：弘历
朝代：清
体裁：七言绝句

夏景垂凉爱爽多，晞阳雨后喜晴和。人情不定有如是，情以为田当若何。
晨雨
作者：弘历
朝代：清
体裁：五言律诗

晨雨复微飘，巡檐望迥霄。云犹时漏日，风未不鸣条。如是迁延过，原成朗霁消。晴难期亦已，阴弗霈无聊。
普乐寺
作者：弘历
朝代：清
体裁：五言律诗

伊犁耆定后，黄教示遐方。来觐都欢喜，成功久晏康。实非先所料，益凛后无遑。罔不兴稼穑，惟祈若雨旸。
普佑寺
作者：弘历
朝代：清
体裁：五言律诗

屏山还带水，梵宇巧安排。却早识幽境，奚妨憩净斋。此时忆往岁，寻咏总忘怀。普佑绎时义，无过春雨佳。
普佑寺
作者：弘历
朝代：清
体裁：古风

竺馆招提谁所筑，面势真佳幽趣足。临水背山纳万景，茏葱入望饶古木。飞来不数峰号鹫，初到宛知苑称鹿。抖擞尘衣一礼拜，其高丈六复丈六。幽室三间少憩诸，小派大派纷吾目。何当长夏此习静，儒书释典随意读。
普佑寺
作者：弘历
朝代：清
体裁：五言律诗

跸途渐近西，时复过招提。随便金仙谒，久看普佑题。因思济物众，岂异爱民齐。少憩旋登路，觐光匝路徯。
普佑寺·其一
作者：弘历
朝代：清
体裁：七言绝句

遥见屏山松蔚然，祇园步入礼青莲。禅房朅尔成清憩，瞥眼流阴阅十年。
普佑寺·其二
作者：弘历
朝代：清
体裁：七言绝句

世尊顶相合虚空，如是聊标丈六躬。莫以世间绳尺度，无边竹杖度还穷。
普佑寺叠辛巳旧作韵·其一
作者：弘历
朝代：清
体裁：七言绝句

夹路苍松籁谡然，前临水带背峰莲。金身丈六祇如是，不觉流光隔廿年。
普佑寺叠辛巳旧作韵·其二
作者：弘历
朝代：清
体裁：七言绝句

色空易了未空空，合十仍兹瞻拜躬。且自山房成小憩，川岩随喜望堪穷。
普吉保奏报收复笨港诗以志慰
作者：弘历
朝代：清
体裁：古风

向称诸罗围之解，谁知隔海传信讹。官军入城虽及半，其馀仍被贼遮罗。更惜捐躯两勇弁，为之扼腕兴咨嗟。加以海上八九月，风□不利无舟过。一月有馀望信至，旰宵焦急徒延睋。兹值十月亥当律，小阳春令回阳和。晓来驿章递佳信，普吉保报歼贼多。焚燬贼庄获贼械，收复笨港安民家。东诸罗西盐水港，近五十里非遥遐。声气既通约期会，三路进取贼巢窠。兹以重臣率勇将，久经勋绩凌烟磨。待风纵觉迟数日，新兵齐到翻为嘉。声势既壮破贼胆，不难靖逆挥天戈。却以安民为要务，叮咛训谕慎莫苛。屈指兵至鹿仔港，重新旗鼓歼么䯢。耆定武功奠海澨，七闽比户升平歌。
普圆院
作者：弘历
朝代：清
体裁：五言律诗

普圆复古号，改额总从删。颇协佛之义，宜居僧以閒。而何冀檀施，岂不污湖山。弗与谈禅偈，成诗即便还。
普宁寺
作者：弘历
朝代：清
体裁：五言律诗

厄鲁胥平定，因之建普宁。敢云识耆武，惟是藉苍灵。新户迁来卫，名经转处听。八年事已过，赑屃永亭亭。
普宁寺观佛事
作者：弘历
朝代：清
体裁：七言律诗

塞垣筏宝焕林珠，大聚衣黄偏袒徒。宗喀巴传慧灯耀，三摩耶式梵宫图。象龙步踏惟天力，老幼骈观与众娱。神道何妨权设教，若论佛法本来无。
普觉寺杂咏·其一
作者：弘历
朝代：清
体裁：七言律诗

山翠迎人望里佳，偶来兰若一开怀。云归别岫松当户，风入疏棂客到斋。僧指苔碑题古迹，鸟传佛偈噪秋槐。徘徨讵肯耽幽静，行漏丁丁报午牌。
普觉寺杂咏·其二
作者：弘历
朝代：清
体裁：七言律诗

石门古树自相扶，信是仙区别有区。藓匝庭前留鹤篆，泉流阶下到僧厨。经台法雨飘莲社，静室禅心息苾刍。鹫岭祗园谁得至，人间此地料应无。
普觉寺瞻礼
作者：弘历
朝代：清
体裁：古风

旧名虽屡易，普觉传定称。其义见御碑，衍绎识圣情。行住与坐卧，四者人之恒。卧似无所觉，惟佛觉无停。何以知其然，试看卧者仍。按指海印光，动念尘劳增。是为普觉义，静示最上层。而犹五字宣，全提诚未登。
普觉寺瞻礼
作者：弘历
朝代：清
体裁：七言律诗

望日乘閒礼梵宫，碧天朗霁晓曦红。若时晒麦诚为幸，未至登秋敢道丰。现相竖横真莫定，传讹一二辩难穷。吾惟普觉参宸额，空色都归指示中。
普陀宗乘庙即事
作者：弘历
朝代：清
体裁：七言律诗

普陀本以抚遐为，神道诚看有相之。遂致远徕土尔扈，因教群礼总持尼。即今法雨滋忍草，万古宗风振慧枝。若论三乘皈一字，谓犹一字属多词。
普陀宗乘庙即景
作者：弘历
朝代：清
体裁：五言律诗

震旦惟南海，山庄护北峰。庄严犹绪事，清净是真宗。优钵含风灿，贝多带露浓。盘旋清跸返，听远隔林钟。
普陀宗乘庙落成拈香得句
作者：弘历
朝代：清

递肖何妨屡普陀，金刚四句括无多。层楼金瓦辉香象，偏袒黄衣演法螺。虔为祝釐开八秩，会逢归极仰三摩。撰良庆落欣瞻礼，曰罪曰知且付他。
普陀广教之庙有作
作者：弘历
朝代：清
体裁：七言律诗

谕饬无需庆典多，仍看佛宇郁嵯峨。输忱业已成西竺，广教因之号普陀。不为欣而增恧怩，□缘过乃有吟哦。雨花滕六天人喜，偏袒宁关演梵那。
普陁宗乘庙落成拈香得句
作者：弘历
朝代：清
体裁：七言律诗

递肖何妨屡普陁，金刚四句括无多。层楼金瓦辉香象，偏袒黄衣演法螺。虔为祝釐开八秩，会逢归极仰三摩。撰良庆落欣瞻礼，曰罪曰知且付他。
普静禅林瞻礼有述
作者：弘历
朝代：清
体裁：七言律诗

禅林郁律凤城北，辛卯创成甲戌脩。六十馀年事重葺，百千奕叶仰前猷。无非保赤右扇念，有集衣黄偏袒流。亲诣瓣香昭庆落，七言聊当志碑留。
景佑宫瞻拜六韵
作者：弘历
朝代：清
体裁：五言排律

花宫向平楚，松柏百馀年。指月何曾悟，心香且展虔。屏营为祈岁，惕息念承乾。景佑匪今矣，护呵自古然。小其衣锦喻，殊彼迈邦篇。旧里缅先泽，惟怀奕叶传。
景佑宫瞻礼叠戊戌旧作韵
作者：弘历
朝代：清
体裁：五言排律

重谒当秋日，前来阅五年。祖宗曾荷龙，瞻礼敢忘虔。建极叨天眷，承家励体乾。每怀筚路者，益凛载舟然。唐代十思疏，豳风七月萹。作歌示诸子，我意慎聪传。
景州行馆八咏 其一 展义斋
作者：弘历
朝代：清
体裁：七言绝句

展义非徒循美名，必应恺泽逮编氓。设无实政鲜民隐，真是寻山问水行。
景州行馆八咏 其一 展义斋
作者：弘历
朝代：清
体裁：七言绝句

新辟行斋驻䍐旌，由来不说事云成。便教摛藻题展义，思义还因惕顾名。
景州行馆八咏 其一 展义斋
作者：弘历
朝代：清
体裁：七言绝句

有暇临斯常召见，载咨诸大小臣工。试思展义于何在，不出数言夏谚中。
景州行馆八咏 其一 展义斋
作者：弘历
朝代：清
体裁：七言绝句

税驾行宫有馀暇，虚斋召见每宣名。席前用展勤民义，咨尔直陈漫隐情。
景州行馆八咏 其七 葆光洞
作者：弘历
朝代：清
体裁：七言绝句

实处为峰虚处洞，虚生光亦实葆光。相需殷则彰相得，理趣文宗契显藏。
景州行馆八咏 其七 葆光洞
作者：弘历
朝代：清
体裁：七言绝句

牡为峰必牝为穴，石洞空空额葆光。虚实中孚标至理，讵惟高论述蒙庄。
景州行馆八咏 其七 葆光洞
作者：弘历
朝代：清
体裁：七言绝句

石洞窈深号葆光，葆光其意味来长。诗云衣锦尚之絅，文著由来戒发扬。
景州行馆八咏 其七 葆光洞
作者：弘历
朝代：清
体裁：七言绝句

缦转游廊石洞穿，趣含幽显得天然。何须仆仆寻丹药，步此应逢元圃仙。
景州行馆八咏 其三 通渌桥
作者：弘历
朝代：清
体裁：七言绝句

一泓渌水也成溪，屧步通桥雁齿低。阿那堤杨虽未绿，柔条拂处已生稊。
景州行馆八咏 其三 通渌桥
作者：弘历
朝代：清
体裁：七言绝句

曲溪宛转达平池，溪隔芳堤桥接之。桥下溶溶通渌水，倚栏湛可鉴须眉。
景州行馆八咏 其三 通渌桥
作者：弘历
朝代：清
体裁：七言绝句

池中桥是不行舟，渌水宛看左右流。汲井或因工缀景，率难问及水源头。
景州行馆八咏 其三 通渌桥
作者：弘历
朝代：清
体裁：七言绝句

绛河墙外泻流泉，引则成渠漾碧涟。宛转木桥通渌水，其通不费凿和穿。
景州行馆八咏 其二 颐志堂
作者：弘历
朝代：清
体裁：七言绝句

十八年前此北堂，驻舆前膝起居详。檐楣今祗空瞻额，俛首无言黯自伤。
景州行馆八咏 其二 颐志堂
作者：弘历
朝代：清
体裁：七言绝句

四度南巡奉圣慈，朴堂温凊适相宜。承欢常仰身康健，大慰吾心乃在兹。
景州行馆八咏 其二 颐志堂
作者：弘历
朝代：清
体裁：七言绝句

堂名颐志更颐谁，檐额犹存祗益悲。合付晲而弗视耳，夜深清梦或逢之。
景州行馆八咏 其二 颐志堂
作者：弘历
朝代：清
体裁：七言绝句

堂名颐志述山庄，本拟承欢适体康。此日空瞻旧额在，一悲伤惹两悲伤。
景州行馆八咏 其五 延月台
作者：弘历
朝代：清
体裁：七言绝句

下为空洞上为台，延月题名忆昔来。下浣适逢轮慢上，岂能深夜待清陪。
景州行馆八咏 其五 延月台
作者：弘历
朝代：清
体裁：七言绝句

叠石为梯似洞天，烛玲珑亦隐婵娟。恰当过望轮迟上，遂一登之意与延。
景州行馆八咏 其五 延月台
作者：弘历
朝代：清
体裁：七言绝句

月与高人雅作陪，于吾何有乃斯来。石梯设以皇山拟，方构诚为米氏台。
景州行馆八咏 其五 延月台
作者：弘历
朝代：清
体裁：七言绝句

石洞年深假似真，洞巅平处砌台唇。恰宜延月登台望，粉本传来颠米新。
景州行馆八咏 其八 四照亭
作者：弘历
朝代：清
体裁：七言绝句

冕旒蔽目戒穷见，视以无形在辟明。照有公私言岂易，无鱼应识水之清。
景州行馆八咏 其八 四照亭
作者：弘历
朝代：清
体裁：七言绝句

敞处为亭亭却小，近遥都入照临通。因思四海生民计，总在吾心方寸中。
景州行馆八咏 其八 四照亭
作者：弘历
朝代：清
体裁：七言绝句

曲径重兹屧步寻，坐来四照可供吟。圣因一笠名同此，想亦翘然待我临。
景州行馆八咏 其八 四照亭
作者：弘历
朝代：清
体裁：七言绝句

跸停过午恰馀閒，四面春光揽结间。虽不刻舟觅津逮，遄飞逸兴亦孤山。
景州行馆八咏 其六 涵虚舫
作者：弘历
朝代：清
体裁：七言绝句

即室即舟临水裔，不浮不系任天真。今朝识得涵虚妙，冻浦虽风那漾沦。
景州行馆八咏 其六 涵虚舫
作者：弘历
朝代：清
体裁：七言绝句

室肖舫为因号舫，主宾室舫定为谁。冻湖半解冰和水，一切分疏付不知。
景州行馆八咏 其六 涵虚舫
作者：弘历
朝代：清
体裁：七言绝句

室虽云舫原非舫，祇以长廊近水边。号曰涵虚诚恰当，世间万事率同然。
景州行馆八咏 其六 涵虚舫
作者：弘历
朝代：清
体裁：七言绝句

岸侧几楹肖舫式，亦涵烟水亦乘浮。遄然逸兴飞白下，老尹曾留不系舟。
景州行馆八咏 其四 澹怀室
作者：弘历
朝代：清
体裁：七言绝句

室临水裔水侵阶，笔砚精良惬澹怀。点笔欲吟即景句，集虚可以悟心斋。
景州行馆八咏 其四 澹怀室
作者：弘历
朝代：清
体裁：七言绝句

敞则为轩温则室，昼存宵养各供宜。蜃窗临水澹然映，正复惬怀点笔时。
景州行馆八咏 其四 澹怀室
作者：弘历
朝代：清
体裁：七言绝句

温室居然溪水涯，傥来一宿澹予怀。澹怀祗为廑民隐，宁为临风琢句佳。
景州行馆八咏 其四 澹怀室
作者：弘历
朝代：清
体裁：七言绝句

溪畔轩庭一宿便，琴书犹觉过清妍。澹然对处怀澄照，宁祇方心似水焉。
景州行馆即事言怀
作者：弘历
朝代：清
体裁：七言律诗

酉年行馆备高年，阅岁独来意惘然。八景岂重供懿赏，一心无那付哀弦。春秋十六空馀忆，世界三千幻里缘。祗有夜深明月上，碧霄朗照彻中边。
景州行馆感怀
作者：弘历
朝代：清
体裁：七言律诗

酉年筑馆豫慈襟，孰谓才消一度临。颐志有堂惟泚颡，澹怀于室祗椎心。幻因真寓真胥幻，今阅古成古弗今。几净窗明春正暇，能无和墨写悲吟。
景明楼
作者：弘历
朝代：清
体裁：七言律诗

一堤杨柳两湖烟，中界高楼翼翥然。入画来疑到蓬阆，引舟去不限神仙。云霞流丽东西映，天水空明上下鲜。津逮原从仲淹记，与归吾亦缅前贤。
景明楼
作者：弘历
朝代：清
体裁：七言绝句

一缕长堤隔湖水，于堤宽处搆楼斯。春和因忆仲淹记，左右由来无不宜。
景明楼
作者：弘历
朝代：清
体裁：七言律诗

一道长堤界两湖，三间高阁据中区。山光水色东西望，鱼跃鸢飞上下俱。虽是春韶犹酝酿，可知物意已舒苏。岳阳记句即景揽，后乐先忧实切吾。
景明楼
作者：弘历
朝代：清
体裁：五言律诗

万顷碧漪沦，来游正禊辰。堤花红入镜，岸芷绿拖绅。鱼跃犹矜浦，凫翔不避人。巴陵滕太守，又是一年春。
景明楼
作者：弘历
朝代：清
体裁：七言律诗

堤上高楼一径通，六桥映带柳丝风。迥连上下天光碧，分入东西水影红。谢朓诗情摹霁景，仲淹记语写澄空。汀兰岸芷芳犹未，鼓动生机寂静中。
景明楼
作者：弘历
朝代：清
体裁：七言律诗

堤亘明湖迥置楼，春和佳概雅相投。汀兰岸芷晴舒暖，绿柳红桃风拂柔。布席只疑天上坐，凭窗何异镜中游。鵁鶄凫雁烟波阔，岂必无心独野鸥。
景明楼
作者：弘历
朝代：清
体裁：七言律诗

堤亘湖心上有楼，昆明烟景座中收。春秋无尽风兼月，左右何须女与牛。鱼颉鸟䀪自飞跃，波光云影相沉浮。岳阳记语当前景，吾亦同之廑先忧。
景明楼
作者：弘历
朝代：清
体裁：七言绝句

楼压长堤号景明，东西湖景八窗迎。春才孟也芳未畅，艳裔休猜上下呈。
景明楼
作者：弘历
朝代：清
体裁：五言律诗

水志昆明足，兰舟处处通。堤形亘南北，湖色界西东。云榭欲临彼，镜楼恰在中。徘徊因易舫，遂渡芰荷丛。
景明楼
作者：弘历
朝代：清
体裁：七言绝句

长堤横亘两边湖，湖上楼栏偶一扶。因忆岳阳记中语，神怡心旷若斯夫。
景明楼
作者：弘历
朝代：清
体裁：七言律诗

长堤纡屈界明湖，上有层楼绿树扶。高下珠帘全倒映，东西玉镜各平铺。天光水态披襟袖，岸芷汀兰入画图。比似岳阳应不让，范家记语最廑吾。
景明楼
作者：弘历
朝代：清
体裁：七言绝句

高楼左右影澄波，一岁之中一两过。津逮希文序题额，景明却又度春和。
景明楼得句
作者：弘历
朝代：清
体裁：七言律诗

水志昆湖较旧添，化功功倍逮飞潜。停桡漪影翻铜凤，倚槛晓光印玉蟾。此地寻常不知暑，况今风物总驱炎。半年曾未相过问，孤负文窗与画檐。
景明楼赏荷
作者：弘历
朝代：清
体裁：七言律诗

层构巍临内外湖，两湖霞锦一般铺。名称借得范家记，景概移来赵氏图。泻露珠倾下游鲤，冲烟香散蓦飞凫。偷閒略赏还知愧，未信斯之敢宴虞。
景晖楼
作者：弘历
朝代：清
体裁：七言绝句

冬景过寒夏景烈，惟欣春景霭和晖。安尧温舜有如此，四表三苗无不归。
景晖楼
作者：弘历
朝代：清
体裁：五言律诗

因迥得高楼，疏前纳远畴。木天思柳著，学圃缅樊诹。揽景既无尽，延晖每为留。创名非屡易，漫拟诮昭州。
景祺阁
作者：弘历
朝代：清
体裁：五言律诗

层楼为后殿，晏息雅相宜。拟待耄期处，亦非遥远时。韶光欣复至，曦影看旋移。宿愿如诚副，天恩沐景祺。
景祺阁
作者：弘历
朝代：清
体裁：七言绝句

层阁成于丙申岁，承欢曾是有诗题。新正也识当言喜，旧况思之未免悽。
景祺阁得句
作者：弘历
朝代：清
体裁：五言律诗

葺治拟菟裘，有亭亦有楼。景祺祝苞茂，荒耄待优游。此日犹勤政，他年谢先忧。希之未敢必，静以俟天庥。
晴
作者：弘历
朝代：清
体裁：五言律诗

一雨信三日，伊谁之力乎。甲寅似丁卯，亭记拟髯苏。既渥欣晴好，新怀旧盼殊。人心不知足，乃有若斯夫。
晴
作者：弘历
朝代：清
体裁：五言律诗

一雨连三日，当春乃盼晴。既欣利田务，兼不误途行。那有红尘起，惟看绿麦萌。滃然滋湿润，山县似江城。
晴
作者：弘历
朝代：清
体裁：古风

三日阴晴间，既雨虞过多。我心尚如此，奚怪民怨嗟。思艰图其易，职思可诿他。今朝云尽敛，乾贶绥晴和。浃旬祝宜旸，屡丰庶可歌。
晴
作者：弘历
朝代：清
体裁：七言绝句

三更云散五更晴，寥宇高悬满月明。祖德天庥真是佑，秋霜春露不胜情。
晴
作者：弘历
朝代：清
体裁：五言律诗

云容才作势，风力与之乖。也识东郊润，终惟时雨怀。昌昌露春脚，谡谡响松钗。若论看山色，晴明自是佳。
晴
作者：弘历
朝代：清
体裁：五言律诗

云开山露翠，霜重树添黄。北望塞千里，南飞雁一行。马蹄归路疾，诗思客途长。去去龙堆远，微吟兴渺茫。
晴
作者：弘历
朝代：清
体裁：五言律诗

云气依山敛，风声傍柳生。一川秋日朗，万里太虚晴。策马凉迎袖，鸣銮爽拂旌。尤欣白露近，麦垄看重耕。
晴
作者：弘历
朝代：清
体裁：五言律诗

云脚乱丝霏，风吹散若飞。千山开画障，一谷暖阳晖。黛色浓松磴，泉声壮石矶。凭窗别生慰，被陇麦滋肥。
晴
作者：弘历
朝代：清
体裁：古风

今岁夏秋亦常雨，雨沾即晴真是奇。高下原隰皆渥润，更喜皎日为晅之。迩来炎热望快霔，以夜继日时霏丝。情知便霖定何碍，究愿朗霁尤称宜。卓午西风吹云散，碧天如水寒光披。曰旸而旸太适意，益凛宥器曾闻欹。
晴
作者：弘历
朝代：清
体裁：七言绝句

今年雨过率时晴，况复金�晓日晶。大利农田诸事吉，逢亨知惧凛持盈。
晴
作者：弘历
朝代：清
体裁：古风

侵晓尚霫霫，雨势殊未央。情知作霖时，不免虑其长。卓午云四散，空宇腾曦光。膏泽既渥沾，额手庆宜旸。较量切农夫，性然非勉蘉。
晴
作者：弘历
朝代：清
体裁：七言绝句

便作连阴审无碍，遂逢快霁信宜时。今年天眷有如此，何以承之自忖之。
晴
作者：弘历
朝代：清
体裁：古风

便霖信何妨，快晴真复好。我亦如众人，卜度恒太早。然胥望岁心，观过仁可晓。夜雨刚达晨，卓午晶阳皛。驱炎峭爽生，宜旸腻云扫。慰馀转悚然，何脩沐洪造。
晴
作者：弘历
朝代：清
体裁：五言律诗

候寒惟北方，二月雪犹常。终恐过凝冻，其如兹载阳。一时玉融白，万户袄披黄。后乐乐何有，先忧忧未央。
晴
作者：弘历
朝代：清
体裁：五言律诗

傍晓云容散，逮辰日色晶。雨收犹润重，风度觉凉轻。荷泻珠光闪，槲翻玉影明。筹农心略慰，祗剩缱军情。
晴
作者：弘历
朝代：清
体裁：古风

入境逢晴和，两日继阴雨。渡河快晓霁，波平澹容与。黄流片刻过，欢声腾万户。人意即天心，益凛无逸所。
晴
作者：弘历
朝代：清
体裁：七言绝句

入夜已闻止雨点，侵晨喜见露曦光。迩来颇觉欠涵养，无刻不因农计忙。
晴
作者：弘历
朝代：清
体裁：古风

前日细雨渥终朝，昨日云犹散未尽。清晓喜转西北风，片片薄云去相引。本来不致愁霖多，究觉宜旸利隰畛。沾哉非潦农幸诚，爽矣弗寒时协允。吾心略慰是斯辰，泰而不骄益恪谨。
晴
作者：弘历
朝代：清
体裁：五言律诗

千林敛朝霭，一晌放新晴。云脚遥天去，源头涨水生。农功既慰志，山景足怡情。正接军营报，时旸利启程。
晴
作者：弘历
朝代：清
体裁：五言律诗

善晴无烈日，过雨有凉风。农兆吉诚异，吾怀喜与同。荷珠翻叶上，蝉筑赛林中。岂不泰然念，而仍惕若躬。
晴
作者：弘历
朝代：清
体裁：七言绝句

四山云敛碧空晴，既渥宜旸皓日晶。额手心同老农乐，无劳较量待西成。
晴
作者：弘历
朝代：清
体裁：七言绝句

四野春云雨未成，千峰岞㟧忽开晴。情知沃壤非需泽，不免为之惜念生。
晴
作者：弘历
朝代：清
体裁：五言律诗

回舟犹澍雨，到苑渐开晴。讵是予诚格，由来神贶明。所希旬日霁，庶可晚田耕。天鉴钦昭赫，满盈志敢萌。
晴
作者：弘历
朝代：清
体裁：古风

塞山捲下西北风，怒号万窍真是雄。烟销云散无留踪，朗朗秋日悬高空。今朝晴定真堪喜，明日大狝方伊始。吉行五十里而遥，后行辎重应至矣。抱被入直庶免嗟，试问谁匪怀居士。
晴
作者：弘历
朝代：清
体裁：五言律诗

塞雨滋秋野，金风助快晴。翠峦新沐濯，红日越晶明。草色犹含馥，溪流乍咽声。底须虑泥滑，牧法马蹄轻。
晴
作者：弘历
朝代：清
体裁：古风

夜半问阴晴，报曰云垂宇。昨近临茂苑，颇觉霪春雨。登舟始开霁，逮兹六日许。宜旸乃利农，麦菜资曦煦。何处不筹穑，为之心忧鼠。朝来西南风，密云散如缕。农父笑迎銮，此乐吾同汝。
晴
作者：弘历
朝代：清
体裁：五言律诗

夜报云容散，晓看曦影披。若时旸雨叶，切已敬恭滋。舟迓思斋豫，堤排百尔寅。称觞聚五世，额手沐天禧。
晴
作者：弘历
朝代：清
体裁：七言律诗

夜雨生凉喜快晴，朝来天宇益晶明。千峰日耀芙蓉色，万涧泉流琴瑟声。萝磴蒙茸含宿润，麦畴指顾事新耕。我原后乐先忧者，不共幽人独往情。
晴
作者：弘历
朝代：清
体裁：五言律诗

夜雨继以晓，已牌乃放晴。宁惟资稼润，喜益利舆程。云散天光净，风来夏爽迎。山蹊未致泞，便与逐佳行。
晴
作者：弘历
朝代：清
体裁：五言律诗

夜雨诘晨霁，河风拂晓寒。露光平野润，云气远天残。溪路依然溯，麦田䪺改观。前途农务况，次第待凭看。
晴
作者：弘历
朝代：清
体裁：古风

天衣归遐峰，银蕊辞寒条。暅阳煦妪之，百昌熙春朝。扇以明庶风，吹万不刁刁。鳞塍深沃玉，润渍如培浇。根荄已纽芽，昭苏半及韶。富媪将侈富，行看物华撩。代谢何圜转，一息而一消。处其噫欠间，恒春安可要。及时披古编，席珍延大僚。三惧铭在心，得志毋或骄。如彼服田农，时时勤耘苗。
晴
作者：弘历
朝代：清
体裁：七言律诗

好雨刚看凑好晴，峰烟轻泮峭寒生。杏红润里盈盈笑，松翠流边谡谡鸣。沙净前溪暗消影，瀑含远峡怒来声。予心别有生欣处，稻下黍高总可耕。
晴
作者：弘历
朝代：清
体裁：五言律诗

好雨午方晴，气和景益清。无心惜云去，有意喜风轻。御柳低垂润，宫花仰向荣。耤田将举趾，慰敬倍常情。
晴
作者：弘历
朝代：清
体裁：五言律诗

好雨连昨夜，快晴欣午前。徂云千里净，酷热一时湔。翠色濯明树，清声助暗泉。心閒那閒得，军报问金川。
晴
作者：弘历
朝代：清
体裁：五言律诗

宵雨晓来晴，秋阳更益晶。众情欣路坦，多稼待西成。叠嶂云端翠，一蝉树杪声。蒸炎定何碍，风处有凉迎。
晴
作者：弘历
朝代：清
体裁：七言律诗

密霖两日极优沾，既雨宜晴意为忺。玉宇迥澄斜汉影，絮云已避远山尖。树将暖旭轻笼牖，花与香风并入帘。稍幸乐成凭阁望，晚禾半得有秋占。
晴
作者：弘历
朝代：清
体裁：五言律诗

小雨便开晴，真教畅快生。高秋森爽气，新谷兆西成。暑退浓阴转，云徂远黛横。昨来愁致涝，今始稍纾情。
晴
作者：弘历
朝代：清
体裁：七言绝句

山田优渥赖时晴，以润以暄允惬情。涨水既消丛樾朗，露珠淋处缓舆行。
晴
作者：弘历
朝代：清
体裁：七言绝句

平郊快霁景暄妍，绝胜江乡润溽连。最爱怀新高下意，绿畴行处缓催鞭。
晴
作者：弘历
朝代：清
体裁：五言律诗

彻夜仍微澍，达晨未散云。因之盼时霁，乍喜敛浓雰。目共诸山朗，心依晚稼欣。多愁缘望岁，难可识为君。
晴
作者：弘历
朝代：清
体裁：古风

彻夜阴弗雨，云势薄清晓。既薄遂缕散，大露曦光皦。天色碧于蓝，爽气霁地表。惬心庆宜旸，庶可卜万宝。摛词惟自勖，持盈慎怀抱。
晴
作者：弘历
朝代：清
体裁：五言律诗

彻夜雪酣渥，辰晴恰是佳。地灵真示佑，春暖更宜怀。万旅同增悦，一心独觉乖。虎臣中路返，怜惜恨无涯。
晴
作者：弘历
朝代：清
体裁：古风

徂云犹恋空，淡烟已藏岫。既雨晴实佳，羲光万峰逗。浓青与湿翠，高下如错绣。石泉响益寒，夏林阴始茂。林阴间小憩，五字亦因就。
晴
作者：弘历
朝代：清
体裁：古风

微籁拂林梢，渐作金石响。读罢憩书窗，知是秋声荡。浓云忽已涣，乌影花棂上。不宁散郁陶，更喜来飒爽。清光空宇悬，万物含萧朗。既雨复时晴，西成匪遐想。
晴
作者：弘历
朝代：清
体裁：五言律诗

微雪昨朝过，朗晴今晓和。春膏常虑少，此日乃虞多。素不积高岭，融还润坦阿。载宣京兆尹，农事问知何。
晴
作者：弘历
朝代：清
体裁：七言律诗

快雨初过喜快晴，峰莲净植益晶明。石边泉出溜逾壮，松下风来凉暗生。云敛碧天无点翳，花扶红日有殊荣。已欣平蔚青郊色，尚见驱犁趁润耕。
晴
作者：弘历
朝代：清
体裁：五言律诗

快雨复时晴，润暄欣适平。行宫背北麓，晓驾指南京。巡狩巡所守，观民观我生。幸逢诸事吉，惟益凛持盈。
晴
作者：弘历
朝代：清
体裁：七言绝句

急雨如飞晴亦速，袷衣马首顿生凉。擘云朱鸟天中杲，朗照千峰紫翠光。
晴
作者：弘历
朝代：清
体裁：七言绝句

数问微阴傍晓晴，愁中短夜似长更。悯农频岁吾虽惯，祗觉难纾此际情。
晴
作者：弘历
朝代：清
体裁：五言律诗

既雨宜晴好，野村历历过。青苗含露遍，绿树带烟多。润陇扶犁出，归云傍岫拖。老翁荜门倚，其乐更如何。
晴
作者：弘历
朝代：清
体裁：古风

时雨既沾濡，新晴亦和煦。微风凑轻凉，清气豁天宇。循堤步繁阴，傍垄看膏土。稻秧插将齐，麦穗含将吐。忆我屡年来，饱识望霖苦。今年乃何幸，邀贶厚且普。岂有协和功，益勉忧勤所。三时尚遥遥，慰意敢自诩。
晴
作者：弘历
朝代：清
体裁：七言律诗

春光淡荡旋添妍，绽蕊风柔二月天。衣试轻寒缘宿雨，桥过别浦暗新烟。欣从散步披晴日，乐在农耕遍大田。熟食空传节令在，何须赐火溯遗编。
晴
作者：弘历
朝代：清
体裁：五言律诗

春晴和气应，丽景照林芳。浓露偏侵曙，暄风已变凉。雉鸣麦浪绿，蝶栩菜花黄。茂对方知慰，斐然命短章。
晴
作者：弘历
朝代：清
体裁：五言律诗

春雨既优渥，春晴亦载阳。苗而秀滋麦，柔以稚宜桑。川路徐轻橹，陌溪出懿筐。勤劬逮妇子，谁曰乐江乡。
晴
作者：弘历
朝代：清
体裁：古风

昨日雨至申，间亦时作止。然恐为霪霖，已切望晴矣。傍晚云遂散，彻夜间晴美。晨复云而轻，逮已云尽徙。落落碧天高，愁消继以喜。
晴
作者：弘历
朝代：清
体裁：古风

昨晚已散云，今晨云散净。似此润晅时，实协夏秋令。送爽岩风落，高暴秋曦映。西成庶可卜，吾惟益增敬。
晴
作者：弘历
朝代：清
体裁：五言律诗

昨朝彻日雨，忽密忽疏霏。侵晓驱云散，蠲炎送爽归。农夫将穫稼，猎骑逮行围。岂不欣时若，怵哉盛满机。
晴
作者：弘历
朝代：清
体裁：五言律诗

昨朝雨竟日，傍晓霁开云。讵为山游适，惟因农务欣。秋阳炽高曝，碧雨净纤氛。风过丛林下，还垂珠露纷。
晴
作者：弘历
朝代：清
体裁：五言律诗

晓云散以净，塞宇迥而澄。麦穗喜无碍，黍苗勃有兴。日临花韵递，风过树凉增。敢曰幸时若，致斯诚底能。
晴
作者：弘历
朝代：清
体裁：七言绝句

晓尚浓云午放晴，未成续霈惜犹生。适吟鉴止如何会，不知足诚贪者情。
晴
作者：弘历
朝代：清
体裁：五言律诗

江国常宜雨，雨沾亦藉晴。润暄既时若，高下普资生。破晓云犹重，过辰曦放晶。不无泞纤路，何碍略迟行。
晴
作者：弘历
朝代：清
体裁：七言律诗

润逼园亭首夏天，假山曲沼罨晴烟。蔷薇压架风翻馥，芍药依栏露带鲜。何必日长命画舫，聊因心慰展书篇。隔林抟黍声初唤，静听端知胜管弦。
晴
作者：弘历
朝代：清
体裁：古风

清明不宜风宜雨，昨日雨风皆有之。傍晚风息似雨胜，随亦无力收棼丝。彻夜问云至诘旦，晨起犹阴旋放曦。一以为幸一以惜，惟是筹农无射思。
晴
作者：弘历
朝代：清
体裁：五言律诗

渥雨沾膏壤，薰风喜快晴。麦麰渐弗虑，禾黍长如争。池水侵寻涨，树蝉一两鸣。晓凉披露气，颇觉縠衣轻。
晴
作者：弘历
朝代：清
体裁：五言律诗

甘雨优而渥，快晴清且和。花枝红润泽，树意绿婆娑。砌土蚯绳出，墙砖蜗篆多。昼长馀有暇，茂对秩南讹。
晴
作者：弘历
朝代：清
体裁：古风

疾雷殿雨殷其鸣，金风捲云去如征。须臾寥空悬晶日，树色山光相斗明。多稼更喜秋阳曝，我非农人亦望晴。先忧后乐何时已，但觉乐少忧常盈。
晴
作者：弘历
朝代：清
体裁：古风

疾雷驱雨去，爽籁送晴来。极目川原阔，烟芜净点埃。高峰全露日，低峰半掩云。片刻阴晴各，天公巧画分。立马待开霁，残丝霏细雾。忽捲米颠图，却咏杜陵句。围中逐白麋，天上驰苍狗。何愁陆浑烧，却沐先生柳。润逼绿嶕峣，高空一望遥。山灵驱雾毂，去谒九天朝。爽气拂鞍生，暅阳乍放晴。浅黄并深紫，艳射一川明。簇簇万芙蓉，含烟翠正浓。不经新洗濯，讵肯露真容。
晴
作者：弘历
朝代：清
体裁：五言律诗

秋仲非秋孟，为霖每易晴。散云归岫远，澄宇露曦晶。鹿过仍留篆，鹊鸣似捻笙。若时真惬意，以此倍钦生。
晴
作者：弘历
朝代：清
体裁：七言绝句

秋山易雨亦易晴，金风奏爽天宇晶。此时消尽閒筹度，禾黍香中旅骑行。
晴
作者：弘历
朝代：清
体裁：七言绝句

秋田云熟雨无害，岂识堆场亦望晴。过午云徂悬皓日，始能对霁略纾情。
晴
作者：弘历
朝代：清
体裁：七言律诗

粒雪微零傍午晴，堤烟润溽柳条轻。已看芳埒都含泽，不碍新荄各向荣。历历景光绘江国，明明春色丽皇京。迩来时若堪欣慰，益惕吾心戒满盈。
晴
作者：弘历
朝代：清
体裁：七言律诗

絮云归岫放新晴，磴道萦纡缓辔行。风月从来无尽藏，山川到处解逢迎。北溪水入南溪涨，上界钟传下界声。朱鸟温暾刚送暖，迩来何太趁人情。
晴
作者：弘历
朝代：清
体裁：五言律诗

腻雨似为霖，云容重且深。久乾正资渥，秋令虑成沉。劳此有情目，笑予无定心。夕阳明万树，畅彼噪蝉音。
晴
作者：弘历
朝代：清
体裁：古风

膏泽已优沾，即愿晴益好。夏雨既云稀，恐积秋霖浩。求全实太甚，所以欢斯少。寻思总因民，或合为君道。朝来雨绵滞，踊惧将行潦。无何云势散，却露曦光皦。爽风吹泠泠，绪暑觉渺渺。幸哉筹稼穑，怡然慰怀抱。时若祝此后，庶可成万宝。
晴
作者：弘历
朝代：清
体裁：七言律诗

花裁六出已纷披，过午云开晃露曦。了识为时原可待，那堪将得更愆期。侵肌新冷因何剧，他处曾沾亦未知。谁曰斋居几务简，祈农一念刻难遗。
晴
作者：弘历
朝代：清
体裁：五言律诗

落日照辕门，云峰互吐吞。山川欣沛泽，草木乐流暄。野旷驾鹅集，天空星斗繁。驱车明晓望，叱犊满平原。
晴
作者：弘历
朝代：清
体裁：七言律诗

见未见今闻未闻，北南风气果殊分。春逢雨易难逢霁，风送船行更送云。不独耕犁免沮洳，顿教征棹豁氛氲。明朝便近维扬路，隐隐遥眉列翠纹。
晴
作者：弘历
朝代：清
体裁：五言律诗

过午云容敛，既沾晴亦宜。因思为好恶，有定更伊谁。叶面曦初爓，花心露尚垂。最欣陇亩畔，麦浪泛风时。
晴
作者：弘历
朝代：清
体裁：七言律诗

过午天中净敛云，晶阳高暴散浓雰。白含沙岸鱼鳞影，翠现石峰螺黛纹。晴值孟秋真叶序，风来西北果超群。宜农仍复利行旅，即景拈吟慰以欣。
晴
作者：弘历
朝代：清
体裁：五言律诗

过午春云散，惜哉难置怀。应缘化工巧，欲示夕山佳。几缕碧空去，千层丹嶂排。新蟾逾半璧，弄影丽揄街。
晴
作者：弘历
朝代：清
体裁：古风

近者连阴细雨霏，其势虽绵气未杀。昨宵急霔骤盆倾，长此虞为麦禾害。半夜雨止破晓晴，不掉絮云犹尾大。历午至申乃快霁，碧天如洗无边界。愁旱愁霖两倚伏，都无十日心安泰。咄哉复觉此言失，我分宜然谁我代。
晴
作者：弘历
朝代：清
体裁：古风

迩日每作云，郊行觉阴寒。徐看绿野润，麦苗抽翠攒。今晓云散净，扶桑涌朱丸。宜旸同农慰，利旅知众欢。一念弗已为，诸务因民观。傍午颇觉暖，遂与易征鞍。露冕惬瞻愿，老幼随并肩。固知非强为，如保心益殚。
晴
作者：弘历
朝代：清
体裁：古风

閒云归远峰，高空净如洗。亭皋清且淑，纱牖玲珑启。忧心此稍释，暂览风物美。青青带润针，馥馥含香蕊。平林泛轻籁，别渚涨新水。湖山弄霁光，霭霭吟望里。念予经旬愁，兹喜良有以。犹虑泽未普，天恩讵宜恃。吾民衣食谋，巨任将谁委。以此数年来，乐日堪屈指。披图钦古哲，兢兢惜寸晷。况昧康乂术，遑敢懈敬止。永言励此心，陟降监厥士。
晴
作者：弘历
朝代：清
体裁：古风

阵雨诚继润，晚晴良复好。云捲东南净，天露西北皛。夕阳在高树，叶底明皎皎。岩风顿增凉，率欲易衣袄。塞景幻寒暄，不齐齐之道。筹农略云慰，高下泽沾饱。虽然敢即安，西成时尚早。
晴
作者：弘历
朝代：清
体裁：古风

雨固未致恒，足即愿时晴。晓烟泮复聚，倚槛为怦怦。卓午乃大霁，高曝秋阳晶。燠溽净以涤，泬㵳碧宇澄。轩榭既爽垲，花木相飒清。一笑为吾民，可共期西成。
晴
作者：弘历
朝代：清
体裁：古风

雨自西南来，仍自西南霁。寥廓露天光，荏苒散云翳。夕阳照高树，晶晶万叶翠。五字忆浣花，亦佳诚惬意。
晴
作者：弘历
朝代：清
体裁：古风

雨雪既沾足，春日喜载阳。盎盎融朔气，霭霭舒曦光。候占惊蛰届，东郊举趾将。宜旸适惟时，额手三农庆。而我有厚慰，北望恒皇皇。塞垣拂庐族，生计惟牛羊。当春草未萌，所虑风雪凉。冰甸孳畜冻，往往为灾伤。内外皆我民，胥愿获安康。彼此异苦乐，两得斯为良。而恒不可得，幅员广且长。冀或同一晴，片时心万方。
晴
作者：弘历
朝代：清
体裁：五言律诗

雪化疑春雨，风和凑午晴。如酥千亩润，似毯二牟萌。允协时平秩，还欣物向荣。明朝西直外，凭辇阅新耕。
晴
作者：弘历
朝代：清
体裁：五言律诗

雪未成分寸，晴原暖仲春。亦知贪已甚，无奈惜犹频。日北低窗影，几閒生静因。岂徒誇丽句，翰墨雅相亲。
晴
作者：弘历
朝代：清
体裁：五言律诗

雪霁亦云可，年前三白过。迷离融日彩，景色凑春和。冰箸垂檐细，银花缬树多。时晴临缩本，玉枕较如何。
晴
作者：弘历
朝代：清
体裁：五言律诗

风雨连朝作，侵寻未免凉。远天散云势，傍午放阳光。柳叶带烟重，麦苗较昨长。相看田父老，共尔庆宜旸。
晴
作者：弘历
朝代：清
体裁：五言律诗

黍稷沾优渥，风光凑晓晴。气清繁暑涤，云散远天明。花馥侵瑶砌，槐阴护绣楹。三希披宝帖，快雪有同情。
晴·其一
作者：弘历
朝代：清
体裁：七言绝句

好雨优沾乍放晴，天高气爽报西成。今年农望诚堪慰，已听田间铜雀鸣。
晴·其一
作者：弘历
朝代：清
体裁：七言律诗

新晴虎帐畅吟看，积素龙堆果大观。朱鸟已烘一谷暖，玉山犹勒两峰寒。更添乔柏千寻翠，未改疏枫几叶丹。今日成诗真可和，何殊六出点朝冠。
晴·其一
作者：弘历
朝代：清
体裁：七言绝句

西北金风拂柳条，漫天云阵霎时消。黄姑收尽人间泪，剩与高空是泬寥。
晴·其三
作者：弘历
朝代：清
体裁：七言绝句

涤尽炎熇爽气鲜，宜人最是素秋天。晚来风景还相应，皎洁寒空月就圆。
晴·其三
作者：弘历
朝代：清
体裁：七言绝句

竹风敲碎千竿玉，荷露倾馀万颗珠。閒坐水亭披飒景，夕阳明处翠峰扶。
晴·其二
作者：弘历
朝代：清
体裁：七言绝句

凉生枕簟飒然清，既雨还欣凑好晴。遥想相逢田父老，柴门指点话西成。
晴·其二
作者：弘历
朝代：清
体裁：七言绝句

巧筵已罢水灯残，节物初秋又觉阑。却喜一天新霁畅，閒情赢与碧霄宽。
晴·其二
作者：弘历
朝代：清
体裁：七言律诗

旃室拈题忆保阳，兴飞白战韵铿锵。试看毕献山灵技，莫怨新添旅客凉。入画无舟休访戴，烹茶有婢底惭羊。千林日上开生面，白玉屏蒸紫翠光。
晴·其四
作者：弘历
朝代：清
体裁：七言绝句

烦暑全消轩榭清，晚芳绕砌可怜生。滞愁不共秋云散，更趁蛩音伴月明。
晴三首·其一
作者：弘历
朝代：清
体裁：七言绝句

昨日雪将二寸馀，严寒切虑变春初。晴和更复无风色，策马青郊意为舒。
晴三首·其一
作者：弘历
朝代：清
体裁：七言绝句

江郊宜雨更宜晴，丽景迎曦嫩暖生。催漕东南风岂碍，涨添顺水送舟轻。
晴三首·其一
作者：弘历
朝代：清
体裁：七言绝句

泽国今经三度过，不愁雨少祗愁多。西风捲雾晴光放，嫩柳轻芜景色和。
晴三首·其三
作者：弘历
朝代：清
体裁：七言绝句

一道长堤柳向城，水田鳞叠野桥横。御舟且慢乘风利，霁景天然入画情。
晴三首·其三
作者：弘历
朝代：清
体裁：七言绝句

柳态芜姿入画情，堤梅又放两三英。似传邓尉催人意，却为观民不䟎程。
晴三首·其三
作者：弘历
朝代：清
体裁：七言绝句

软曦融雪作轻泥，喜复无尘逐马蹄。却为闰年迟节令，麦苗待看茁青齐。
晴三首·其二
作者：弘历
朝代：清
体裁：七言绝句

东南风旋转西南，藉卜开晴有俗谈。云散日轮光尚淡，入波疑是玉蟾涵。
晴三首·其二
作者：弘历
朝代：清
体裁：七言绝句

小泾南接大泾河，浅洞沿堤泄涨波。农事未兴信何碍，夏秋为壑患常多。
晴三首·其二
作者：弘历
朝代：清
体裁：七言绝句

路放琅琊遵海南，桥过沂水境临郯。万民迎跸情亲切，露冕南巡逮此三。
晴六韵
作者：弘历
朝代：清
体裁：五言排律

夜雨既已渥，朝晴良复宜。云收天宇净，风落晓凉披。栈路湿非泞，笋舆行以迟。何妨十步憩，真觉六情怡。画意随方揽，诗词著处摛。山田墙外见，蔚绿晃而滋。
晴叠前雨韵
作者：弘历
朝代：清
体裁：五言律诗

彻夜秋云密，侵晨却放晴。飒凉身纵适，惜望意难平。祗觉笔拈懒，何当盆继倾。曾谁知足是，然此实常情。
晴叠前韵
作者：弘历
朝代：清
体裁：五言律诗

硕晴晴正好，暄润太相宜。云影散申刻，曦光朗酉时。窗欣含月魄，笔爽度风丝。莫匪祈农意，吾当守此痴。
晴四首·其一
作者：弘历
朝代：清
体裁：七言绝句

晓烟轻泮欲开晴，润浥东郊启跸旌。三寸已沾不致泞，农夫行路两怡情。
晴四首·其三
作者：弘历
朝代：清
体裁：七言绝句

似此春霖遇岂多，老农村外笑婆娑。传宣大吏驰邮问，迤北沾膏究若何。
晴四首·其二
作者：弘历
朝代：清
体裁：七言绝句

麦陇南来已发青，香含宿雨湿溟溟。爱他平野珠光缀，日照风翻无定形。
晴四首·其四
作者：弘历
朝代：清
体裁：七言绝句

雨润日晅恰适宜，柳条黄染露珠垂。分明一段江南景，借与人间二六时。
晴定
作者：弘历
朝代：清
体裁：古风

才过立秋晴雨验，又逾秋月朔翼辰。所幸三日快晴定，稽首天实爱斯民。似此时旸以半月，庶几万宝丰登囷。继而自责言之满，去年处暑诗翻新。农占岂不曾协吉，后颇过度为潦频。关内外田期穫者，十分减至将八分。三朝吉兆讵敢信，两月期远忧犹真。卓午絮片散以尽，树头爽籁吹来纷。郁郁百虑并云净，不敢言慰惟增寅。
晴定口号
作者：弘历
朝代：清
体裁：七言绝句

连日阴晴莫定期，知无害麦却孜孜。风吹西北碧天净，净似堂堂独乐时。
晴望楼
作者：弘历
朝代：清
体裁：七言绝句

快雨还欣遇快晴，登楼骋望惬遥情。黍高稻下都芃绿，荞麦初看趁伏耕。
晴望楼
作者：弘历
朝代：清
体裁：古风

望雨时畏晴，斯楼恒弗登。雨足实喜晴，斯楼乃一凭。远甸皆黍田，近园多稻塍。高下均芃绿，霁光翠剡凝。如斯祝两月，有收庶可徵。奢望今何敢，惟日殷冰兢。
晴望楼
作者：弘历
朝代：清
体裁：五言律诗

登楼必有望，要在合其宜。雨泽初沾后，晴光欲散时。山容翠螺染，水态碧漪披。设若苏髯腹，知无拾级期。
晴望楼
作者：弘历
朝代：清
体裁：五言律诗

秋月恰宜晴，登楼信畅情。碧天云尽敛，绿地稼将成。露气盈眸润，风凉拂面生。皓曦如有约，檐角正悬清。
晴望楼
作者：弘历
朝代：清
体裁：五言律诗

迩常沾渥雨，更喜雨随晴。岂待高楼望，真宜沃土耕。继斯时若贶，又可屡绥赓。伫俟西成近，越殷颙企情。
晴望楼
作者：弘历
朝代：清
体裁：七言绝句

雨既优沾宜是晴，高楼纵目惬予情。禾风黍露摇晶朗，嘉与三农望阜成。
晴望楼即目
作者：弘历
朝代：清
体裁：七言律诗

迩来时雨复时晴，纵望高楼庆慰生。不独黄图调烛玉，大都赤县协符贞。苗芃禾黍耘将遍，穗饱麦麰熟逮成。一种又牵心弗怿，西川犹未奏销兵。